title: John Alvin

text: John Henry Alvin (24. marraskuuta 1948 Massachusetts, Yhdysvallat – 6. helmikuuta 2008 New York, Yhdysvallat) oli palkittu yhdysvaltalainen taiteilija, joka on tunnettu elokuvajulisteistaan. Häntä pidetään yhtenä genrensä uudistajista. 35-vuotisen uransa aikana hän teki julisteita yli 135 elokuvaan. Niistä ensimmäinen oli Mel Brooksin elokuvaan "Villiä hurjempi länsi" vuonna 1974.


title: John Alvin

text: Alvin teki kuuluisimpia julisteitaan elokuviin "E.T.", "Kaunotar ja hirviö", "Leijonakuningas", "Häivähdys purppuraa", "Riiviöt" ja "Blade Runner". Hänen viimeisiksi töikseen jäivät "Tähtien sota"-, "Harry Potter"-, "Taru sormusten herrasta"- ja "Pirates of the Caribbean" -sarjoihin tehdyt julisteet. Hän oli myös suunnittelemassa Disneyn "Lumottu"-kampanjaa.


title: John Alvin

text: Alvin kuoli 59-vuotiaana sydänkohtaukseen 6. helmikuuta 2008 New Yorkissa.


title: John Alvin

text: John Alvin syntyi 24. marraskuuta 1948 Massachusettsissa. Hänen vanhempansa olivat töissä armeijassa, joten hän asui lapsena useissa eri paikoissa ja myös viiden vuoden ajan Saksassa. He palasivat takaisin Kaliforniaan, jonka Alvin on kertonut aina tunteneensa kodikseen. Alvin oli kiinnostunut elokuvajulisteista jo hyvin nuorena ja kertoi aina odottaneensa sunnuntain lehteä, jossa olisi uusien elokuvien mainoskuvia. Hän ihasteli pienenä useita suuren budjetin elokuvia, kuten "Viikingit" ja "Aikakone", ja teki elokuvien pohjalta luonnoksia.


title: John Alvin

text: Alvin valmistui silloin Los Angelesissa sijainneesta muotoiluyliopistosta Art Center College of Designista vuonna 1971. Hän tapasi opiskeluaikoinaan myös vaimonsa Andrean.


title: John Alvin

text: Valmistumisensa jälkeen Alvin teki töitä ensin freelancerina, mutta pian hänelle tarjottiin vakituista työtä Hanna-Barbera-animaatiostudiolta. Tehtyään vuoden töitä studiolla Alvin aloitti ensimmäisen elokuvajulisteensa tekemisen. Hänen ensimmäinen julisteensa oli Mel Brooksin elokuvaan "Villiä hurjempi länsi" vuonna 1974. Brooks piti hänen maalauksestaan ja he jatkoivat yhteistyötä. Samana vuonna Alvin teki julisteen myös toiseen Brooksin elokuvaan, "Frankenstein Junioriin".


title: John Alvin

text: Alvin teki yhden mieleenpainuvimmista julisteistaan Steven Spielbergin elokuvaan "E.T.". Juliste, jossa E.T:n sormenpää koskettaa hänen ihmisystävänsä Elliotin sormenpäätä, toi Alvinille lukuisia palkintoja. Se on ainoa juliste, joka on koskaan saanut Saturn-palkinnon. Samana vuonna hän teki julisteet myös Ridley Scottin elokuvaan "Blade Runner" ja Blake Edwardsin elokuvaan "Victor/Victoria". Alvinin yhteistyö Spielbergin kanssa jatkui monissa hänen elokuvissaan, kuten "Häivähdys purppuraa", "Auringon valtakunta", "Always – ikuisesti", "Hook – Kapteeni Koukku" ja "Riiviöt". Hän jatkoi yhteistyötä myös Ridley Scottin ja Blake Edwardsin kanssa.


title: John Alvin

text: Alvinin tärkeimpiin töihin lukeutuvat George Lucasin "Tähtien sota" -saagaan tehdyt julisteet. Hänen ensimmäinen työnsä sarjaan oli vuonna 1978 tehty konserttijuliste. Alvin teki sarjan parissa useita juhlajulisteita ja julistesarjoja 30 vuoden ajan.


title: John Alvin

text: Hän teki yhteistyötä lukuisien Disney-animaatioiden parissa, kuten "Kaunotar ja hirviö", "Aladdin" ja "Leijonakuningas". Disney-tuotantojen lisäksi hänen julisteensa ovat olleet osana monia tieteis- ja fantasiaelokuvia, kuten "Star Trek VI – Tuntematon maa", "Darkman", "Araknofobia", "Cocoon – nuoruudenlähde", "The Lost Boys", "Batman – paluu", "Batman Forever", "Willow – suuri seikkailu" ja "Legenda".


title: John Alvin

text: Alvin teki yli kolmen vuosikymmenen ajan useita palkittuja ja ikonisiksi muodostuneita julisteita. Hänen töillään sanotaan olleen suuri vaikutus elokuvien tunnistettavuuteen, ja hänen julisteitaan käytetään edelleen elokuvien uudelleenjulkaisuissa ja kansissa. Hänen töillään on myös paljon uskollisia keräilijöitä, ja ne ovat eräitä halutuimmista elokuvajulisteista. Alvinin elokuvaan "Phantom of the Paradise – aavemusa" tekemää julistetta säilytetään Smithsonian-museossa yhtenä 1900-luvun parhaista julisteista.


title: Christiane Nüsslein-Volhard

text: Christiane Nüsslein-Volhard (s. 20. lokakuuta 1942 Magdeburg) on saksalainen biologi, joka on saanut vuonna 1991 Albert Lasker -palkinnon lääketieteellisestä perustutkimustyöstä. Nüsslein-Volhard sai vuonna 1995 Nobelin lääketieteen palkinnon yhdessä Eric Wieschausin ja Edward B. Lewisin kanssa alkionkehityksen geneettisen kontrollin tutkimuksestaan.


title: Christiane Nüsslein-Volhard

text: Christiane Nüsslein-Volhard syntyi Frankfurtissa toisen maailmansodan aikana vuonna 1942. Hänellä on yksi veli ja kolme siskoa. Hänen isänsä, Rolf Volhard, oli arkkitehti, ja hänen isoisänsä oli Frankfurtissa lääketieteen professori. Hänen molemmat vanhempansa harrastivat musiikkia ja maalausta, ja myös perheen lapset opettelivat soittamaan huilua. Heillä ei ollut paljon rahaa ja sodan jälkeen kaikesta oli pula. Nuorena hän oli kiinnostunut kasveista ja eläimistä, hän liittyi myös lintuharrastuskerhoon. Hän sanoi, että jo kaksitoistavuotiaana tiesi haluavansa biologiksi. Heidän perheessään hän oli ainoa, joka oli näistä asioista kiinnostunut, ja koska kukaan ei osannut kertoa ja opettaa näistä häntä, hän yritti selvittää itse asiat kirjoista. Hänen vanhempansa tukivat hänen biologian kiinnostustaan ohjaamalla häntä oikeiden kirjojen pariin.


title: Christiane Nüsslein-Volhard

text: Hän ei ollut lukiossa kovinkaan ahkera ja suoritti sen keskinkertaisilla arvosanoilla. Hän sanoi, ettei koskaan tehnyt läksyjään ja oli laiska, minkä vuoksi ei miltei läpäissyt englannin kieltä. Opettajiensa mukaan hän oli kyllä lahjakas tasaisesti kaikissa aineissa mutta loisti vain niissä, jotka kiinnostivat häntä itseään. Hänen viimeisen luokkansa biologianopettaja oli ajan tasalla oleva ja keskusteli oppilaittensa kanssa muun muassa genetiikasta, evoluutiosta ja eläinten käyttäytymisestä. Lukion loppujuhlallisuuksissa hän piti puheen ""Eläinten kielistä"" (). Puheeseen hänet innoittivat Konrad Lorenz ja muut saksalaiset biologit, joiden kirjoista hän lukenut eläinten käyttäytymisestä.


title: Christiane Nüsslein-Volhard

text: Vuonna 1962 kun hän päätti lukion, hän oli jo päättänyt opiskella biologiaa mutta oli kuukauden töissä sairaanhoitajana kokeillakseen, olisiko kiinnostunut lääketieteestä. Kokemuksensa perusteella hän totesi, ettei halua lääkäriksi. Hän meni Frankfurtin yliopistoon opiskelemaan biologiaa. Hän löysi kyllä kursseja, jotka kiinnostivat häntä mutta piti siellä opiskelua melko tylsänä. Vuonna 1964 hän huomasi, että Tübingenin yliopisto tarjosi kursseja biokemiasta. Niitä ei ollut siihen aikaan Saksassa missään muualla. Viimeisenä vuonna hänellä oli kaksi uutta professoria, jotka opettivat mikrobiologiaa ja genetiikaa. Hän pääsi myös osallistumaan Max Planck -instituutin virustutkimukseen monien kuuluisien tutkijoiden johdolla ja oppi heiltä moderneja asioita, kuten proteiinien biosynteesiä ja DNA-replikaatiota. Hän suoritti loppututkintonsa vuonna 1969 melko keskinkertaisilla arvosanoilla ja suoritti diplomityön määrittäessään promoottorialueita faageilla.


title: Christiane Nüsslein-Volhard

text: Nüsslein-Volhard ja Wieschaus käynnistivät biologian "big science" -kauden, kun he onnistuneesti suorittivat laajamittaisen mutageneesiprojektin, joka havainnollisti banaanikärpästen ("Drosophila melanogaster") alkionkehityksen.


title: Christiane Nüsslein-Volhard

text: Tuohon aikaan molekyylibiologiaprojektit useimmiten pohjautuivat pienimuotoisiin kokeisiin, jotka todistivat periaatteet tai yleisesimerkit. Vain yhden geenin tai proteiinin toiminnan todistavat kokeet olivat normi, kun taas biologisesti monimutkaiset, laajalle ulottuvat kokeet olivat poikkeuksia valtavan työmäärän ja silloisten menetelmien tarvitseman rahoituksen vuoksi.


title: Christiane Nüsslein-Volhard

text: Nüsslein-Volhard ja hänen kollegansa saivat Nobelin palkinnon kokeestaan, joka pyrki tunnistamaan banaanikärpäsen alkionkehitykseen vaikuttavat geenit.


title: Christiane Nüsslein-Volhard

text: Pienen koon ja lyhyen lisääntymisajan takia banaanikärpäset ovat kauan olleet suosittuja geneettisissä kokeissa. Alkionkehitykseen vaikuttavat geenit tunnistettiin aiheuttamalla sattumanvaraisia mutaatioita banaanikärpäsissä ja sitten teettämällä näillä mutatoituneilla yksilöillä jälkeläisiä. Kärpäsen tietyn osan kehityksen häiriintyessä, muuttuessa tai puuttuessa kokonaan tutkijat pystyivät tunnistamaan tarkkaan, mihin geeniin tai geeneihin mutaatio oli vaikuttanut. Samalla he pystyivät myös tunnistamaan, mitkä geenit olivat ratkaisevassa asemassa. Moni näistä geeneistä sai mielenkiintoisia nimiä, esimerkiksi hedgehog (), Gurken ("kurkku") ja Krüppel ("raajarikko"). Näiden mutanttien ja niiden keskinäisen vaikutuksen myöhemmän tutkimuksen ansiosta saatiin uutta tietoa banaanikärpästen varhaiskehityksestä, nimenomaan jaokkeiden asteittaisen kehityksen taustalla olevista mekanismeista.


title: Christiane Nüsslein-Volhard

text: Nämä kokeet erottuvat joukosta paitsi laajamittaisuutensa takia, myös siksi, että ne olivat tärkeitä muillekin eliöille kuin banaanikärpäsille. Myöhemmin todettiin, että monella näissä kokeissa tunnistetuilla geeneillä on vastineet muissa eliöissä. Esimerkiksi kaikista monisoluisista eläimistä löytyvät homeobox-geenit, ja näillä geeneillä on yleensä samankaltaiset tehtävät jaokkeiden kehityksessä.


title: Christiane Nüsslein-Volhard

text: Näiden tulosten perusteella oletetaan nykyään, että protostomeilla ja deuterostomeilla lienee ollut varsin hyvin kehittynyt yhteinen esi-isä, jolla on ollut paljon monimutkaisempi ruumis kuin on tähän asti luultu. Sen lisäksi tutkijat ymmärtävät transkription säätelyä ja kehityksen aikaista solujen kohtaloa niiden takia nykyään paremmin.


title: Christiane Nüsslein-Volhard

text: Nüsslein-Volhard yhdistetään myös toll-geenin löytämiseen, mikä taas johti toll-reseptorin löytämiseen.


title: Christiane Nüsslein-Volhard

text: Christiane Nüsslein-Volhard johti vuosina 1985–2014 Tübingenissä sijaitsevaa Kehitysbiologian Max Planck -instituuttia ja sen genetiikkaosastoa. Vuonna 1986 Deutsche Forschungsgemeinschaft myönsi hänelle Gottfried Wilhelm Leibniz -palkinnon, joka on saksalaisen tutkimusalan korkein palkinto. Vuodesta 2001 hän on ollut Saksan "Nationaler Ethikratin" jäsen. Tämän neuvoston tarkoituksena on biotieteiden uusien kehityssuuntien eettinen arviointi ja niiden vaikutus yksilö- ja yhteiskuntatasolla. Vuonna 2004 ilmestyi Nüsslein-Volhardin peruskirja maallikoille "Das Werden des Lebens – Wie Gene die Entwicklung steuern".


title: Christiane Nüsslein-Volhard

text: Kesäkuussa 2005 Oxfordin yliopisto myönsi Nüsslein-Volhardille kunniatohtorin arvonimen.


title: Christiane Nüsslein-Volhard

text: Vuonna 1994 Nüsslein-Volhard perusti Christiane Nüsslein-Volhard -säätiön, jonka tavoitteena on lupaavien nuorten perheellisten saksalaisten naistieteilijöiden auttaminen jo olemassa olevien apurahojen ja päivähoidon lisäksi esimerkiksi järjestämällä lastenhoitoa.


title: Rik Verbrugghe

text: Rik Verbrugghe (s. 23. heinäkuuta 1974 Tienen, Vlaams-Brabant, Belgia) on entinen belgialainen maantiepyöräilijä, joka kilpaili ammattilaisena 1996–2008. Hän voitti vuonna 2001 La Flèche Wallonne -klassikon viiden sekunnin erolla Ivan Bassoon. Lisäksi Verbrugghe voitti kolme etappia Italian ja yhden etapin Ranskan ympäriajossa.


title: Rik Verbrugghe

text: Aktiiviuransa jälkeen Verbrugghe on toiminut Quick·Step - Innergetic -tallin joukkueenjohtajana ja kaudella 2011 BMC Racing Teamin apulaisjoukkueenjohtajana.


title: John S. Bull

text: John Sumter Bull (25. syyskuuta 1934 – 11. elokuuta 2008) oli Yhdysvaltain merivoimien koelentäjä ja NASA:n astronautti.


title: John S. Bull

text: Bull oli merivoimien taistelulentäjä VF-114-laivueessa ja hän palveli lentotukialuksilla USS Ranger, USS Hancock ja USS Kitty Hawk. Hän valmistui merivoimien koelentäjäkoulusta helmikuussa 1964 ja valittiin astronautti-kandidaattiryhmään 1966.


title: John S. Bull

text: Bull oli lyhyen aikaa Apollo 8:n tukiryhmässä ja ryhmänjohtajana tyhjiökammiotesteissä, mutta hän erosi astronauttijoukoista sairastuttuaan keuhkoahtaumatautiiin. Bull väitteli tohtoriksi Stanfordin yliopistosta 1973.


title: John S. Bull

text: Bull palasi NASAan ja työskenteli Ames Research Centerissä vuodesta 1973 vuoteen 1985. Hänen työtehtäviinsä kuuluivat simulaatio ja lentotestaukset sekä helikoptereilla että kiinteäsiipisillä koneilla. Vuodesta 1986 vuoteen 1989, ennen eläkkeelle siirtymistään, hän johti NASAn laajuista tutkimusohjelmaa itsenäisesti toimivista järjestelmistä avaruussovelluksissa.


title: Lyran Oxford

text: Lyran Oxford (2003) on Philip Pullmanin 64-sivuinen, "Universumien tomu" -trilogiaan liittyvä punakantinen kirja. joka sisältää Pullmanin novellin ”Lyra ja linnut”. Kertomus sijoittuu kaksi vuotta "Maagisen kaukoputken" tapahtumien jälkeiseen aikaan. Tarinassa Lyra ja Pantalaimon kohtaavat yllättäen noidan daimonin, jota lukemattomat linnut ahdistelevat. Daimoni pyytää heiltä apua salaperäisen alkemisti Makepeacen löytämiseksi. Kaikki ei kuitenkaan ole sitä miltä näyttää ja joku hautoo kostoa Lyralle. Pullman on kuvaillut kertomusta ”maistiaiseksi” tai ”sillaksi” "Universumien tomun" ja tulossa olevan romaanimittaisen "The Book of Dustin" välillä. Kirjan oheisaineistona on Lyran maailman Oxfordin kartta sekä otteita kuvitteellisista Lyran maailmaa kuvaavista kirjoista ja mainoksista. Fiktiivisen ”Globetrotter” karttapalvelun mainos esittelee sellaisia karttoja kuin ”Levantti ja Ottomaanivaltakunta”, ”Moskova - kauppatiet”, ”Zimbabwen vaaliruhtinaskunta” ja ”Uusi Ranska”.


title: Peter Flinckenberg

text: Peter Flinckenberg (s. 1971) on suomalainen elokuvaaja. Hän aloitti uransa Suomessa 2000-luvun vaihteessa ja siirtyi 2010-luvun puolessavälissä Hollywoodiin, jossa hän on ohjannut televisiosarjoja Netflix-suoratoistopalvelulle. Flinckenberg on saanut parhaan kuvauksen Jussi-palkinnon peräkkäisinä vuosina 2014 ("Betoniyö") ja 2015 ("Tuulensieppaajat").


title: Peter Flinckenberg

text: Flinckenberg valmistui elokuvataiteen maisteriksi Taideteollisesta korkeakoulusta vuonna 2003, mitä ennen hän opiskeli oikeustiedettä Helsingin yliopistossa. Draamatuotantojen lisäksi hän on kuvannut mainoksia, musiikkivideoita ja dokumentteja. Flinckenberg on Suomen Elokuvaajien Yhdistyksen jäsen.


title: Peter Flinckenberg

text: Flinckenbergin avopuoliso on dokumentaristi ja kauppatieteiden maisteri Sonja Lindén.


title: Ahvenselkä

text: Ahvenselkä on kylä Sallan kunnassa, Lapin maakunnassa. Kylä sijaitsee kunnan keskustasta noin 35 kilometriä luoteeseen. Vuoden 2016 lopussa Ahvenselän postinumeroalueella asui 76 henkilöä (92 henkilöä vuonna 2002). Ahvenselkä on Keminniemen keskuskylä. Keminniemi on laajan kyläalueen nimitys, jossa sijaitsevat seuraavat kylät: Ahvenselkä, Pahkakumpu, Vittikko, Varvikko ja Koutelo sekä Vallovaara. Kylissä oli asukkaita vuonna 2002 yhteensä noin 350. Alueen väkiluku on voimakkaasti pienentynyt viime vuosina. Kesäisin väkiluku lisääntyy huomattavasti, sillä alueella on kesäasuntoja.


title: Ahvenselkä

text: Ahvenselästä on Sallan kirkonkylälle noin 35 kilometrin matka. Kemijärvelle matkaa kertyy noin 56 kilometriä. Pelkosenniemelle matkaa tulee metsätietä pitkin noin 40 kilometriä ja Savukoskelle noin 50 kilometriä.


title: Ahvenselkä

text: Kouluvuoden aikana Ahvenselästä pääsee kirkonkylälle ja takaisin joka arkipäivä. Kesäisin julkinen liikenne lakkaa niin, että kutsutaksijärjestelmä on voimassa.


title: Ahvenselkä

text: Kemijärvi-Ahvenselkä-linja-autovuoro on lakkautettu 1980-luvun lopussa.


title: Ahvenselkä

text: Ahvenselkä on asutettu jo 1800-luvun puolella, jolloin eräs lappalaispariskunta on rakentanut Ahvenselän harjun päälle talon. Asuminen ei kuitenkaan ollut pysyvää ennen 1910-lukua; ensimmäinen vakituinen asukas saapui 1909 ja tästä eteenpäin alueella on ollut asutusta. Ahvenselkä ei ollut alun perin oma kylänsä, vaan se kuului Käsmän ja Kursun kyliin sodan jälkeiseen aikaan asti. Asutus koostuikin muutamasta talosta, eikä alueella ollut vielä edes kunnollista maantieverkostoa.


title: Ahvenselkä

text: Sodassa Sallan kunta menetti yli 48 prosenttia pinta-alastaan ja puolet Sallan kunnan väestöstä jäi ilman kotia. Kunta jälleenasutti ihmiset uusille alueille ja Ahvenselkä oli yksi uusista asutusalueista. Kylä perustettiin yhdessä muiden Keminniemen kylien kanssa vuonna 1946. Kylään asutettiin luovutetun Tuutijärven kylän asukkaat. Samaan aikaan aloitettiin tieverkoston rakentaminen alueelle. Kylän alue asutettiin harvaan ja siksi Ahvenselkä onkin laaja; esimerkiksi koulun ja kaupan välinen etäisyys on runsas kolme kilometriä. Kylä rajautuu Pelkosenniemen kuntaan ja yltää osittain jopa sen puolelle.


title: Ahvenselkä

text: Sodan jälkeen rakentaminen oli vilkasta ja kylään syntyi palveluja. Korkeimmillaan väkiluku oli 1960-luvun alussa, jolloin se oli lähes 300 asukasta. 1960-70-luvuilla tapahtunut rakennemuutos kuitenkin verotti ihmisten elantoa ja maatilojen määrä putosi rajusti. Suuri osa kylän taloista autioitui ja ihmiset muuttivat pääasiassa Ruotsiin. Alueen väestörakenne vääristyi huomattavasti nuorten ihmisten muuttaessa pois. Ilmiö on tuttu koko Lapille ja muulle Suomen maaseudulle.


title: Ahvenselkä

text: Jäljelle jäänyt väestö yritti löytää toimentulonsa muualta - osa jatkoi myös maataloudessa. Vähä vähältä väkimäärä kuitenkin laski vuosien mittaan ja on laskenut edelleen. Osa Ahvenselän tiloista sijaitsee Vuotoksen suunnitellulla allasalueella ja siksi ne on myyty Kemijoki Oy:lle. Tämä on osaltaan vauhdittanut autioitumista ja maatalouden heikkenemistä. Vuonna 2013 kylässä on yksi aktiivinen maatila.


title: Ahvenselkä

text: Kylässä on toiminut urheiluseura nimeltään Ahvenselän Ahjo.


title: Ahvenselkä

text: Kylässä virtaa kaksi jokea, Koutelo ja Vuotosjoki. Alueella on mainiot mahdollisuudet kalastukseen. Lisäksi kylän alueella sijaitsee muutama lampi. Ennen sotia Ahvenselässä oli kaksi suurempaa järveä, Ahvenjärvi ja Pitkäjärvi, mutta ne kuivattiin jälleenasuttamisen tieltä ja nykyään järvien entisillä pohjilla on peltoaukeita - suuri osa jo käytöstä poistuneita, metsittyviä ja pusikoituvia alueita.


title: Ahvenselkä

text: Kylän alue on muuten suhteellisen tavanomaista lappilaista metsämaisemaa. Osa asutuksesta on sijoittunut harjujen päälle (Ahvenselän harju, Isoselän harju) ja osa taas on alavammilla entisillä järvenrantamailla ja entisillä suoalueilla (Ahvenvittikko). Alueella on hyvät mahdollisuudet marjastamiseen, sienestämiseen ja metsästykseen.


title: Ahvenselkä

text: Kylän ensimmäinen kauppa perustettiin sotien jälkeen. Parhaimmillaan kylässä toimi osuusliike, osuuskauppa ja yksityinen kaupanpitäjä. Kylään perustettiin myös postitoimisto (98630 Ahvenselkä). Lisäksi Ahvenselässä sai mm. autokorjaajan palveluja. Kylän koulu ja sivukirjasto avattiin 1949 ja koulurakennus valmistui seuraavana vuonna. Kylään rakennettiin myös oma tanssilava, jossa järjestettiin paljonkin iltamia ja jossa mm. näytettiin elokuvia.


title: Ahvenselkä

text: Kylän kolmesta kaupasta kaksi lopettivat toimintansa 1970-luvun loppuun mennessä, mutta yksi toimi 2000-luvulle saakka. Kylän keskustaan rakennettiin uusi kauppaliike vuonna 1993, mutta toiminta loppui vuonna 2001. Kauppa-auto kulki kylällä muutaman vuoden tämän jälkeen, mutta nyt lähin kauppa sijaitsee Sallassa.


title: Ahvenselkä

text: Ahvenselän postikonttori lakkautettiin vuonna 1991 ja posti toimi asiamiespitoisena vuoteen 2000 saakka. Nykyisin lähin posti sijaitsee Rovaniemellä. Lähin asiamiesposti sijaitsee kirkonkylällä.


title: Ahvenselkä

text: Ahvenselän ala-asteen nimi muutettiin vuonna 1992 Keminniemen kouluksi, jolloin kaikkien Keminniemen kylien oppilaat alettiin kuljettaa Ahvenselän kouluun. Samana vuonna lakkasi sivukirjasto kylältä ja kirjastopalvelut siirtyivät kirjastoautolle. Keminniemen koulun toiminta lakkasi 1.8.2002 ja koulun oppilaat siirtyivät Kursun ja Sallan kirkonkylän kouluihin. Kursuun matkaa kylältä on noin 30 kilometriä. Koulussa oli viimeisenä toimintavuonna oppilaita 17. Enimmillään oppilaita koulussa oli lähes 100. Keminniemen koulu oli viimeinen ns. siirtoväen kylien koulu. Kursun koulu lakkautettiin vuonna 2014 ja nykyisin kaikki lapset käyvät koulua kirkonkylällä.


title: Ahvenselkä

text: Kirjastoauto kulkee edelleen usealla pysäkillä Ahvenselässä.


title: Heroes of Mana

text: Heroes of Mana (Japanissa nimellä Seiken densetsu: Heroes of Mana, ) on Brownie Brownin kehittämä ja Nintendo DS:lle vuonna julkaistu taktinen roolipeli ja reaaliaikastrategia. Peli kuuluu "Seiken densetsu" -sarjaan, ja sen tarina sijoittuu 19 vuotta "Seiken densetsu 3":n edelle.


title: Heroes of Mana

text: "Heroes of Mana" etenee reaaliaikaisia taisteluita voitettaessa. Pelihahmojen rinnalle voidaan kutsua näiden rinnalla taistelevia hirviöitä, joiden avulla voidaan saavuttaa meneillään olevan tehtävän päämäärä, kuten esimerkiksi jonkin vihollisaluksen tuhoaminen. Voittoa edesauttavat uudet yksiköt, vihjeet ja varusteet. Jälkimmäisiä voidaan löytää kätketyistä paikoista tai hankkia tehtäviä suorittamalla. Varsinaisten juonta kuljettavien tehtävien lisäksi pelissä on 26 lisätehtävää.


title: Heroes of Mana

text: "Heroes of Manassa" on langaton moninpeli. Pelissä hyödynnetään myös Nintendon Wi-Fi Connection -verkkopalvelua, jonka kautta voidaan ladata uusi tehtäviä ja karttoja.


title: Heroes of Mana

text: "Seiken densetsun" luoja Kōichi Ishii vastasi "Heroes of Manan" tuottamisesta ja perussuunnittelusta. Pelin kehittänyt Brownie Brown työsti hanketta valvovan Ishiin ideat lopulliseksi suunnitelmaksi.


title: Heroes of Mana

text: Ishii on sanonut "Heroes of Manan" päätarkoituksen olleen satunnaisiin pelaajiin vetoavan reaaliaikastrategian luominen. Alustaksi valittiin Nintendo DS siksi, että pelin mekaniikka sopi hänen mukaansa hyvin käsikonsolin kosketusnäyttöön ja moninpeliominaisuuteen.


title: Zeuksippe

text: Zeuksippe () oli kreikkalaisessa mytologiassa usean eri naishahmon nimi:


title: David Gilmour (albumi)

text: David Gilmour on Pink Floydin kitaristi-laulajan David Gilmourin ensimmäinen sooloalbumi, joka julkaistiin vuonna 1978.


title: David Gilmour (albumi)

text: Gilmour sävelsi kappaleen Comfortably Numb levyä varten, mutta se julkaistiin myöhemmin "The Wall" -albumilla, ja se nousi yhdeksi Pink Floydin tunnetuimmista kappaleista.


title: Hirveä Hospodar

text: Hirveä Hospodar () on ranskalaisen runoilija ja taidekriitikko Guillaume Apollinairen vuonna 1907 kirjoittama pornografiaa parodioiva romaani. Teos ilmestyi ensimmäisen kerran Apollinairen nimellä vasta vuonna 1970, jolloin Apollinairen perikunta myönsi ensimmäistä kertaa teoksen olemassaolon.


title: Hirveä Hospodar

text: Toinen toistaan hurjempia perversioita esittelevä Hirveä Hospodar on parodia Markiisi de Saden teoksista ja sitä pidetään yhä ranskalaisen kirjallisuuden hävyttömimpänä teoksena.


title: Hirveä Hospodar

text: Romaani ilmestyi suomeksi Väinö Kirstinän kääntämänä yhteisniteenä "Nuoren Don Juanin urotyöt" () romaanin kanssa nimellä "Hirveä Hospodar ja Nuoren Don Juanin urotyöt" Gummeruksen kustantamana vuonna 1972.


title: SS-divisioona Nibelungen

text: SS-divisioona Nibelungen tai 38. SS-krenatööridivisioona "Nibelungen" () oli 38. ja viimeinen natsi-Saksan muodostamista SS-divisioonista. Nimensä muinaissaksalaisesta tarustosta saanut Nibelungen muodostettiin 27. maaliskuuta 1945, vain alle kuusi viikkoa ennen Saksan antautumista toisessa maailmansodassa. Divisioona koostettiin Bad Tölzissa sijainneen SS-sotilasakatemian oppilaista ja henkilöstöstä. Divisioona oli vajaakokoinen ja sen riveissä palveli arviolta vain 6 000 miestä.


title: SS-divisioona Nibelungen

text: Yksikön ensimmäinen komentaja oli Bad Tölzin SS-sotilasakatemian johtaja, SS-Obersturmbannführer Richard Schulze-Kossens, joka toimi virassa vain kolme päivää; häntä seurasi SS-Standartenführer Martin Stange.


title: SS-divisioona Nibelungen

text: Divisioona osallistui ensimmäistä kertaa taisteluihin yhdysvaltalaisjoukkoja vastaan Tonavan rannoille perustetulla puolustuslinjalla 24. huhtikuuta 1945. Se vetäytyi useita kertoja yhdysvaltalaisten edetessä, kunnes tulitauko alkoi 5. toukokuuta. Suuria tappioita kärsinyt divisioona antautui 8. toukokuuta 1945.


title: Ou (lintu)

text: Ou ("Psittirostra psittacea") on havaijilainen peippojen heimoon kuuluva varpuslintu, joka on äärimmäisen uhanalainen tai mahdollisesti jo kuollut sukupuuttoon. Ou on sukunsa ainoa laji.


title: Ou (lintu)

text: Kooltaan ou on noin 14 senttimetriä pitkä. Koiras on vatsastaan ja selästään oliivinvihreä. Koiraslinnun pää on keltainen. Naaras on väritykseltään kauttaaltaan oliivinvihreä. Lajin nokka on suuri ja muistuttaa papukaijojen nokkaa. Oun laulu on monimutkainen sarja erilaisia vihellyksiä, trillejä ja liverryksiä. Japanilaiset käyttävät linnusta nimeä kigashirahawaimashiko. Ou on lyhyin suomenkielinen linnunnimi.


title: Ou (lintu)

text: Oun elinympäristöä ovat metsät yleensä 1 200–1 500 metrin korkeudessa. Lintu on erikoistunut syömään "Freycinetia arborea" -puun hedelmiä. Silloin kun niitä ei ole saatavissa, out käyttävät ravinnokseen muita hedelmiä ja selkärangattomia. Oukannan kooksi arvioidaan alle 50 yksilöä. Suurin lajiin kohdistuva uhka on metsien kaataminen viljelysmaaksi. Elinympäristöä on tuhoutunut myös hurrikaanien ja laavavirtojen takia Kauain ja Havaijin saarilla. Lisäksi kantaa vähentää hyttysten levittämä malaria.


title: American Medical Association

text: American Medical Association (AMA) on Yhdysvaltojen lääkäreiden ammattijärjestö, ja se perustettu 1847. Se on suurin lääkäreiden ja lääketieteen opiskelijoiden järjestö Yhdysvalloissa. AMA:n tehtävä on edistää lääketiedettä tieteenä ja sen käytännön harjoittamista yleisen terveyden edistämiseksi, ajaa lääkäreiden ja heidän potilaidensa etuja, edistää julkista terveydenhuoltoa, vaikuttaa lainsäädännön kehittymiseen lääkäreiden ja potilaiden kannalta hyväksi ja koota rahaa lääketieteelliseen koulutukseen. Järjestö julkaisee alan lehteä Journal of the American Medical Association (JAMA), joka on levikiltään maailman suurin viikoittain ilmestyvä lääketieteellinen aikakauslehti. Järjestöä johtaa kesäkuuhun 2008 Ronald M. Davis MD.


Journal of the American Medical Association (JAMA) on American Medical Associationin julkaisema viikoittain ilmestyvä vertaisarvioitu lääketieteen aikakauslehti ja sellaisena maailman laajalevikkisin. Lehti on perustettu vuonna 1883, ja sen päätoimittaja on Howard Bauchner.


title: Wim van der Voort

text: Willem ”Wim” van der Voort (24. maaliskuuta 1923 ’s-Gravenzande – 23. lokakuuta 2016 Delft) oli alankomaalainen pikaluistelija, jonka huippuvuodet sijoittuivat 1950-luvun alkupuolelle.


title: Wim van der Voort

text: Van der Voort saavutti ensimmäisen arvokisamitalinsa vuonna 1951, jolloin hän sijoittui hopealle Oslon EM-kilpailuissa. Vuotta myöhemmin hän saavutti niin ikään Oslossa uransa ainoan olympiamitalin: hän sijoittui 1 500 metrillä hopealle hävittyään Hjalmar Andersenille vain 0,2 sekuntia. Lisäksi hän sijoittui 5 000 metrillä viidenneksi. Vuonna 1953 hän saavutti vielä yleisluistelun MM-kisoissa pronssia Helsingissä ja sijoittui Hamarin EM-kisoissa jälleen hopealle.


title: Stepanakert

text: Stepanakert (, ) on virallisesti Azerbaidžaniin kuuluvan, mutta käytännössä itsenäisen Vuoristo-Karabahin tasavallan pääkaupunki. Se sijaitsee Karabahvuorten itärinteen juurella Karkarjoen laaksossa. Kaupungissa on 54 500 asukasta (vuonna 2013).


title: Stepanakert

text: Keskiajalla nykyisen kaupungin paikalla oli armenialaisten lähteiden mukaan Vararakn-niminen kylä. Azerbaidžanilaisten lähteiden mukaan se tunnettiin 1700-luvulta lähtien nimellä Xankəndi, kaanin kylä. Vuonna 1847 paikalle perustettiin Venäjän Kaukasian ratsuväkidivisioonan päämaja. 1800-luvun loppuun mennessä siitä kehittyi armenialaisten ja venäläisten asuttama pieni kaupunki.


title: Stepanakert

text: Vuonna 1923 Xankəndista tuli Vuoristo-Karabahin autonomisen alueen pääkaupunki. Samalla se sai armenialaisen bolševikkijohtaja Stepan Šaumjanin mukaan nimen "Stepanakert". Neuvostoaikana Stepanakertista kehittyi huomattava teollisuuskeskus, jossa oli tekstiili-, elintarvike- ja rakennustarviketeollisuutta sekä valaisin- ja huonekalutehtaat. Kaupungissa toimi opettajainstituutti, maatalousteknikumi, sairaanhoitaja- ja musiikkiopistot, kotiseutumuseo ja teatteri. 1960- ja 1970-luvuilla entisen Leninaukion, nykyisen Veratsnund-aukion ympärille pystytettiin joukko hallintorakennuksia. Neuvostoaikana kaupunki oli myös sitä ympäröineen Stepanakertin piirin hallinnollinen keskus.


title: Stepanakert

text: Azerbaidžanin hallitus nimesi Stepanakertin jälleen Xankəndiksi vuonna 1991. Kaupunki vaurioitui pahasti Vuoristo-Karabahin sodan aikana, mutta on sen jälkeen rakennettu uudelleen.


title: Stepanakert

text: Vuorten ja metsien ympäröimässä Stepanakertissä on paljon puistoja ja vapaa-ajanviettopaikkoja. Kaupungissa toimii yliopisto, kotiseutumuseo ja kaksi Vuoristo-Karabahin sodalle omistettua museota. Nähtävyyksiin kuuluvat myös kaupungin pääkatu Azatamartikneri-prospekti, keskustori sekä Armenian ja Azerbaidžanin konfliktin muistomerkit. Stepanakertin ja koko Vuoristo-Karabahin symbolina toimii kaupungin sisääntuloväylän vieressä kohoavalle kukkulalle pystytetty muistomerkki, jota paikalliset kutsuvat nimellä Papik-Tatik (”Ukko ja Akka”).


title: Stepanakert

text: Noin yhdeksän kilometriä Stepanakertin pohjoispuolelle on rakenteilla lentokenttä. Alueen poliittista jännitystä kuvaa, että Azerbaidžan on kuitenkin uhannut ampua alas tälle ehkä toukokuussa 2011 avautuvalle Stepanakertin kansainväliselle lentokentälle lentävät siviililentokoneet.


title: Duncan McNaughton

text: Duncan McNaughton (7. joulukuuta 1910 Cornwall, Ontario – 15. tammikuuta 1998 Austin, Texas) oli kanadalainen korkeushyppääjä.


title: Duncan McNaughton

text: McNaughton voitti kultaa vuoden 1932 kesäolympialaisissa Los Angelesissa. McNaughtonin ystävä Robert van Osdel sijoittui kilpailussa hopealle. Kultamitali varastettiin McNaughtonin autosta seuraavana vuonna ja van Osdel, joka oli ammatiltaan hammaslääkäri, teki oman mitalinsa pohjalta kopion mitalista.


title: Duncan McNaughton

text: McNaughton opiskeli geologiaa Etelä-Kalifornian yliopistossa ja suoritti maisterin tutkinnon Kalifornian teknisessä instituutissa. Hän työskenteli ensin Kanadan geologisessa tutkimuskeskuksessa, etsi öljyä Etelä-Amerikasta ja työskenteli toisen maailmansodan aikana Kanadan ilmavoimissa. Hän suoritti tohtorin tutkinnon Etelä-Kalifornian yliopistossa ja työskenteli siellä apulaisprofessorina.


title: The Spiderwick Chronicles (soundtrack)

text: The Spiderwick Chronicles on soundtrack vuoden 2008 elokuvalle "Spiderwickin kronikat". Se julkaistiin 5. helmikuuta 2008 ja sen julkaisijana toimi Lakeshore Records. Levyn sävelsi James Horner, joka oli tullut tunnetuksi sävellettyään musiikin vuoden 1997 elokuvalle Titanic.


title: Danilo Napolitano

text: Danilo Napolitano (s. 31. tammikuuta 1981 Vittoria) on italialainen maantiepyöräilijä, joka edustaa UCI Continental Circuits -tasolla kilpailevaa Wanty - Groupe Gobert -tallia. Kirimiehenä tunnettu Napolitano voitti massakiriin päättyneen yhdeksännen etapin vuoden 2007 Italian ympäriajossa. Coppa Bernocchi -kilpailun hän on voittanut vuosina 2005–2007.


title: Abu-Mahmud al-Khujandi

text: Abu-Mahmud al-Khujandi oli muinaisajan persialainen tähtitieteilijä, matemaatikko ja keksijä. Hänen elämästään tiedetään joitakin faktoja sekä hänen omien kirjoitustensa että Nasir al-Din Tusin kirjoitusten myötä.


title: Abu-Mahmud al-Khujandi

text: Uskotaan, että al-Khujandi kehitti ensimmäisen astronomin sekstantin vuoteen 994 mennessä Rayssa, nykyisessä Teheranin maakunnassa.


title: Schleusingen

text: Schleusingen on kaupunki Saksassa Thüringenin osavaltiossa lähellä Erle- ja Nahejokien liittymäkohtaa. Nimi tulee pienen Schleuse-joen mukaan Kaupunki sijaitsee noin 10 kilometriä piirikeskuksesta Hildburghausenista pohjoiseen ja 15 kilometriä Suhlista lounaaseen. Kaupunki sijaitsee hyvin lähellä Saksojen entistä rajalinjaa itäpuolella Suhlin piirissä; etelässä on lähellä Baijerin osavaltio. Nykyinen valtapuolue on CDU.


title: Schleusingen

text: Paikka tunnetaan kirjallisuudesta jo vuodesta 1232 nimellä "Villa Slusungen". Bertholdsburgin linna on tämän ajan perua. Kaupunginoikeudet annettiin 1412. Schleusingen toimi Hennebergin kreivikunnan hallintokaupunkina. Kaupungin hallinnasta käytiin huomattavia kiistoja saksilaisten uskonpuhdistajien ja etelän katolisten frankkien välillä 1500-luvulla.


title: Schleusingen

text: Toisen maailmansodan päätteeksi yli tuhat kaupunkilaista joutui liittoutuneiden vangiksi ja pakkotyöhön.


title: David Arroyo

text: David Arroyo Duran (s. 7. tammikuuta 1980 Talavera de la Reina) on espanjalainen maantiepyöräilijä, joka on viimeksi edustanut UCI Continental Circuits -tasolla kilpailevaa Efapel-tallia.


title: David Arroyo

text: Arroyo aloitti ammattilaisuransa vuonna 2001 ONCE-tallissa, jota edusti kolmen vuoden ajan. Vuonna 2004, ajaessaan LA - Pecol -joukkueessa, hän sijoittui toiseksi Portugalin ympäriajon kokonaiskilpailussa. Lisäksi hän voitti mäkikilpailun ja nuorten sarjan sekä neljännen ja kahdeksannen etapin.


title: David Arroyo

text: Vuosina 2005–2012 Arroyo edusti Caisse d'Epargne / Team Movistar -tallia. Hän oli yksi joukkueensa parhaista mäkiajajista Alejandro Valverden, Oscar Pereiron ja Vladimir Karpetsin ohella. Kun Valverde joutui keskeyttämään vuoden 2006 Ranskan ympäriajon jo ensimmäisellä viikolla, Arroyo nimettiin joukkueen kapteeniksi, kunnes Pereiro sai johtajan maillot jaune -paidan itselleen. Tämän jälkeen Arroyo avusti häntä vuorietapeilla sijoittuen itse 21:nneksi. Saman vuoden Espanjan ympäriajossa hän oli yhdeksästoista.


title: David Arroyo

text: Vuonna 2007 Arroyo sijoittui Italian ympäriajossa kymmenenneksi ja Ranskan ympäriajossa kolmanneksitoista. Seuraavana vuonna hän oli kolmas Alpeilla ajetulla Ranskan ympäriajon 16. etapilla sekä voitti Subida a Urkiola -kilpailun. Espanjan ympäriajossa hän voitti 19. etapin kukistettuaan loppukirissä irtiottokumppaninsa Vasil Kiryjenkan. Kokonaiskilpailussa Arroyo oli seitsemästoista. Italian ympäriajossa 2009 hän sijoittui 11:nneksi. Saman vuoden Tour du Limousin -kilpailussa hän voitti kolmannen etapin.


title: David Arroyo

text: Arroyo sijoittui toiseksi Italian ympäriajossa 2010. Hän kuului 11. etapilla irtiottoryhmään, joka saapui maaliin yli 12 minuuttia ennen kilpailun suurimpia ennakkosuosikkeja. Arroyo nousi kokonaiskilpailun johtoon 14. etapin jälkeen, ja piti "maglia rosa" -paidan hallussaan 19. etapille saakka, jolloin Ivan Basso ohitti hänet. Lopputuloksissa Arroyo hävisi Bassolle minuutin ja 51 sekuntia. Italian ympäriajon 2011 kokonaiskilpailussa hän oli kolmastoista.


title: David Arroyo

text: Arroyo edusti Caja Rural -tallia kaudesta 2013, jolloin sijoittui toiseksi Vuelta a Burgos -etappikilpailussa ja 13:nneksi Espanjan ympäriajossa. Hän oli Espanjan ympäriajossa 20:s 2014 ja kahdestoista 2015.


title: David Arroyo

text: Vuonna 2018 Arroyo odusti portugalilaista Efapel-joukkuetta.


title: Fritz Neumeyer

text: Fritz Neumeyer (2. heinäkuuta 1900 – 16. tammikuuta 1983) oli saksalainen cembalisti, pianisti, säveltäjä, kapellimestari ja musiikkitieteilijä. Hänet muistetaan varsinkin varhaisen kamarimusiikin tulkitsijana.


title: Fritz Neumeyer

text: Neumeyer opetti Rolf Junghannsia, jonka kanssa hän myös soitti cembaloa duossa.


title: Rolf Junghanns

text: Rolf Junghanns (19. elokuuta 1945 – 11. huhtikuuta 1993) oli saksalainen cembalisti ja pianisti. Hän opiskeli Fritz Neumeyerin johdolla, jonka kanssa hän myös menestyi duossa.


title: Rolf Junghanns

text: Myöhemmin Junghanns esiintyi oman oppilaansa, Bradford Traceyn kanssa. Hän tuli tunnetuksi varhaisen musiikin tulkitsijana ajanmukaisilla kosketinsoittimilla.


title: Torger Nergård

text: Torger Nergård (s. 12. joulukuuta 1974 Trondheim) on norjalainen curlingpelaaja.


title: Torger Nergård

text: Nergårdin uran suurin saavutus on olympiakulta Salt Lake Citystä 2002. Samana vuonna hän oli voittamassa myös pronssia Grindelwaldin EM-kilpailuista. EM-tasolta hän on saavuttanut lisäksi mestaruuden vuonna 2005, hopeaa Füssenistä 2007 ja Örnsköldsvikistä 2008 sekä pronssia Aberdeenistä 2009. Maailmanmestaruuskisoista hänellä on pronssimitalit Lowellista 2006, Grand Forksista 2008 ja Monctonista 2009. Vancouverin 2010 talviolympialaisissa hän saavutti hopeaa.


title: Torger Nergård

text: Nergård asuu Oslossa.


title: Bradford Tracey

text: Bradford Tracey (7. heinäkuuta 1951 – 17. syyskuuta 1987) oli kanadalainen muusikko. Hän tuli tunnetuksi tulkitsemalla varhaista musiikkia ajanmukaisilla kosketinsoittimilla.


title: Bradford Tracey

text: Tracey opiskeli saksalaisten Fritz Neumeyerin ja Rolf Junghannsin johdolla. Junghannsin kanssa hän perusti duon, joka esiintyi Pohjois-Amerikassakin.


title: Bradford Tracey

text: Tracey kuoli Länsi-Saksassa 36-vuotiaana.


title: Adrian Leaper

text: Adrian Leaper (s. 1953) on brittiläinen kapellimestari. Hänestä tuli Madridin RTVE-sinfoniaorkesterin ylikapellimestari Espanjassa vuonna 2001.


title: Adrian Leaper

text: Lisäksi Leaper on toiminut muun muassa Gran Canarian filharmonisen orkesterin johdossa vuosina 1994–2001. Hän on toiminut useiden orkesterien vierailevana kapellimestarina lukuisissa maissa.


title: Jean Marais

text: Jean Marais (alk. Jean-Alfred Villain-Marais, 11. joulukuuta 1913 Cherbourg, Ranska – 8. marraskuuta 1998 Cannes, Ranska) oli ranskalainen näyttelijä ja ohjaaja.


title: Jean Marais

text:
Hänen tunnetuimmat roolinsa olivat Jean Cocteaun elokuvassa "Kaunotar ja hirviö" vuodelta 1946, jossa hän esitti kolme roolia mukaan lukien hirviön roolin, ja 1960-luvun Fantômas-trilogiassa ("Fantomas – sadan naamion mies" ("Fantômas"), 1964, "Fantomas nauraa kuolemalle" ("Fantômas se déchaîne"), 1965 ja "Fantomas uhkaa maailmaa" ("Fantômas contre Scotland Yard"), 1967), joissa hän esitti sekä Fantômas-superrikollista että tätä jahtaavaa toimittaja Jérôme Fandoria. Marais’n viimeiseksi elokuvaksi jäi Bernardo Bertoluccin "Koskematon kauneus" (1996).
Marais'ta tuli Cocteaun suojatti ja pitkäaikainen puoliso.


title: Enrique García Asensio

text: Enrique García Asensio (s. 22. elokuuta 1937) on espanjalainen kapellimestari. Hän on toiminut Madridin RTVE-sinfoniaorkesterin ylikapellimestarina vuosina 1965–1984 ja 1998–2001.


title: Enrique García Asensio

text: Asensio syntyi Valenciassa. Madridin kuninkaallisen konservatorion jälkeen hän täydensi opintojaan Münchenissä ja Sienassa.


title: Tommy Flowers

text: Thomas Harold "Tommy" Flowers MBE (22. joulukuuta 1905 – 28. lokakuuta 1998) oli brittiläinen insinööri. Hän suunnitteli maansa hyväksi varhaisen Colossus-tietokoneen, jota käytettiin saksalaisten koodisanomien purkamiseen toisessa maailmansodassa.


title: Tommy Flowers

text: Flowers valmistui Lontoon yliopistosta.


title: Tamara E. Jernigan

text: Tamara Elizabeth ”Tammy” Jernigan (s. 7. toukokuuta 1959 Chattanooga, Tennessee) on yhdysvaltalainen tutkija, entinen NASAn astronautti ja viiden sukkulalennon veteraani. Hän on naimisissa astronautti Peter Wisoffin kanssa.


title: Tamara E. Jernigan

text: Jernigan opiskeli Stanfordin yliopistossa fysiikkaa ja insinööritieteitä. Kalifornian yliopistossa Berkeleyssä hän opiskeli astronomiaa. Vuonna 1988 hän väitteli tohtoriksi avaruusfysiikasta ja astronomiasta Ricen yliopistosta.


title: Tamara E. Jernigan

text: Hän liittyi NASAn astronauttijoukkoihin 1986 ja siirtyi eläkkeelle 2001. Hän oli mukana viidellä sukkulalennolla, joista kolme Columbialla, yksi Endeavourilla ja yksi Discoverylla. Avaruudessa Jernigan vietti kaikkiaan 1 512 tuntia. Viimeisellä lennollaan hän oli noin kahdeksan tuntia avaruuskävelyllä.


title: NForce

text: nForce on tietokoneen emolevypiirisarja, jonka on tuottanut Nvidia. Vuonna 2001 markkinoille tullut nForce perustui tekniikaltaan Nvidian Xboxia varten tekemään piirisarjaan. nForce-piirisarja tukee AMD Athlon- ja Duron-prosessoreita.


title: NForce

text: Piirisarjasta on kolme eri versiota: 220, 415, ja 420. Näistä ensin julkaistut 220 ja 420 ovat erittäin yksinkertaisia, ja niihin on rakennettu grafiikkaprosessori. 220-malli tukee vain yksikanavaista muistia, kun 420 tukee 128-bittistä Nvidian Twin Bank -systeemiä. 415-mallissa on Dual channel mukana, eikä siinä ole integroitua grafiikkaprosessoria.


title: NForce

text: Dual Channel ja GeForce2 MX IGP


title: NForce

text: nForce-piirisarjassa on mukana Dual Channel -tuki niissä emolevyissä, jotka myydään loppukäyttäjille. GeForce 2 MX -grafiikkaprosessori oli emolevyyn integroitu grafiikkaprosessori (IGP).


title: BBC Worldwide

text: BBC Worldwide Limited on Ison-Britannian yleisradioyhtiö BBC:n kokonaan omistama mainosrahoitteinen tytäryhtiö.


title: BBC Worldwide

text: BBC Worldwide on vastuussa sijoituksista televisiosarjojen ja elokuvien tuotantoon. Yhtiön vastuualueeseen kuuluvat myös ohjelmien myynti ulkomaille sekä BBC:n kansainvälisten ja kotimaisten televisiokanavien hallinnointi (kuten BBC America Yhdysvalloissa ja BBC Entertainment Intiassa), kirjojen ja aikakauslehtien julkaiseminen, VHS ja DVD-julkaisut, tietokonepelit sekä CD-levyjulkaisut.


title: BBC Worldwide

text: BBC Worldwide on tavoitettavuudeltaan Ison-Britannian suurin kansainvälinen televisiotoimittaja. Sen kanavia on mahdollista nähdä yli 300 miljoonassa kotitaloudessa ja yli sadassa maassa. BBC Worldwide omistaa täysin seuraavat televisiokanavat:


title: Wipo Burgundilainen

text: Wipo tai Wippo Burgundilainen (n. 990 – n. 1048 tai myöhemmin) oli keskiajan kirkonmies ja kirjailija. Hän toimi kappalaisena keisari Konrad II:lle, jonka elämästä hän kirjoitti kronikan. Wipon uskotaan säveltäneen "Victimae paschali laudes" -sequentian, mutta täyttä varmuutta asiasta ei ole.


title: Wipo (täsmennyssivu)

text: Wipo voi tarkoittaa seuraavaa:


title: Andrea Pozzo

text: Andrea Pozzo (30. lokakuuta 1642 Trento, Italia – 31. elokuuta 1709 Wien, Itävalta) oli italialainen barokinajan taidemaalari, arkkitehti ja teoreetikko. Pozzo teki paljon trompe l’œil-kattomaalauksia.


title: Andrea Pozzo

text: Hän oli jesuiitta.


title: Seinäjoen urheilu

text: Seinäjoella on vuosien saatossa ollut toimintaa monissa eri urheilulajeissa. Monet joukkueet ovat voittaneet Suomen mestaruuksia.


title: Seinäjoen urheilu

text: Jalkapallossa kolme seinäjokelaista seuraa on pelannut Suomen pääsarjatasolla. Näistä ensimmäinen oli Sepsi-78, joka pelasi Mestaruussarjassa kolme vuotta. Vuonna 1980 joukkueen sijoitus oli seitsemäs ja seuraavalla kaudella yhdeksäs. Vuonna 1982 joukkue jäi kymmenneneksi ja putosi.


title: Seinäjoen urheilu

text: Seuraava yrittäjä pääsarjatasolla oli Seinäjoen Mimmiliiga, joka nousi naisten SM-sarjaan kaudeksi 1996. Se putosi kuitenkin yhden kauden jälkeen jäätyään kymmenenneksi. 1996 TP-Seinäjoelle kirjattiin miesten puolella Ykkösen voitto. Näin se nousi Veikkausliigaan kaudeksi 1997. Senkin visiitti pääsarjassa jäi yhden vuoden mittaiseksi joukkueen jäätyä yhdeksänneksi pudottua karsintojen kautta takaisin Ykköseen.


title: Seinäjoen urheilu

text: Kaikesta huolimatta Seinäjoellakin on saatu juhlia Suomen mestaruutta. Sepsi-78 nimittäin voitti Suomen hallimestaruuden vuonna 1982. Lisäksi Sepsi-78:n edeltäjä Seinäjoen Palloseura pelasi kahdesti Suomen Cupin finaalissa. Vuodet olivat 1973 ja 1977, mutta kummallakin kerralla joukkue hävisi. Sama joukkue pelais myös Viking Cupin finaalissa vuonna 1974. TP-Seinäjoen B-juniorit ottivat SM-hopeaa kaudella 2006.


title: Seinäjoen urheilu

text: SePS olisi myös päässyt Cup-voittajien cupiin 1978–1979 Suomen Cupin menestyksensä takia, mutta seura meni konkurssiin eikä Sepsi-78:aa ehditty perustaa tilalle. Miesten puolella seinäjokelaiset joukkueet ovat pelanneet Suomen toiseksi korkeimmalla sarjatasolla yhteensä 36 kautta ja kolmanneksi korkeimmalla sarjatasolla 32 kautta. Näistä on vastannut TP:n ja Sepsin lisäksi Seinäjoen Sisu. Lisäksi seinäjoella on pelattu silloin tällöin joitain maaotteluja eri ikäluokissa.


title: Seinäjoen urheilu

text: Nykyään seinäjokelaisesta jalkapallosta vastaa Veikkausliigassa pelaava Seinäjoen Jalkapallokerho, joka perustettiin vuonna 2007 Sepsi-78:n ja TP-Seinäjoen edustusjoukkueiden yhdistyessä. Lisäksi Sisulla on jalkapallotoimintaa ja SeMi vastaa nais- ja tyttöfutiksesta. Sisu voitti TUL Cupin vuonna 2014.


title: Seinäjoen urheilu

text: Jääkiekosta seinäjoella on pitkään vastannut S-Kiekko, joka on pelannut välillä nimellä Seinäjoen Hockey Team. S-Kiekko pelaa nykyisin jääkiekon Suomi-sarjassa eli Suomen kolmanneksi korkeimmalla sarjatasolla. Tuolla tasolla joukkueella on takana 21 kautta SHT:n ja S-Kiekon nimillä.


title: Seinäjoen urheilu

text: Seinäjoen parhaimpana jääkiekkosavvutuksena voi pitää SHT:n Suomi-sarjan voittoa vuonna 2005. Tuolloin joukkue pelasi myös Mestis-karsinnoissa. SHT:n/S-Kiekon lisäksi Suomen kolmanneksi korkeimmalla sarjatasolla ovat aikoinaan pelanneet Seinäjoen Salpa ja Seinäjoen Kiekko-Veljet. Näiden lisääksi Seinäjoen Sisulla on aikoinaan ollut jääkiekkotoimintaa. Lisäksi seinäjoella on pelattu silloin tällöin joitain maaotteluja eri ikäluokissa.


title: Seinäjoen urheilu

text: Amerikkalaisesta jalkapallollosta seinäjoella vastaa erikoiseura Crocodiles. Vuonna 1987 perustettu seura nousi Vaahteraliigaan kaudeksi 1992, minkä jälkeen se on pelannut liigassa koko ajan. Joukkue valittiin jo vuonna 1991 Suomen parhaaksi jenkkifutisseuraksi. Crocodiles on nykyisin yksi Suomen parhaista amerikkalaisen jalkapallon joukkueista. Se on voittanut Suomen mestaruuden vuonna 2001, SM-hopeaa 2000, 2005 ja 2007 sekä SM-pronssia 1996, 2002, 2004 ja 2006.


title: Seinäjoen urheilu

text: 16 liigakauden ja kahden I-divisioonakauden lisäksi on amerikkalainen jalkapallo siitä outo seinäjokelainen laji, että siinä on päästy eurokentille. Crocodiles osallistui Amerikkalaisen jalkapallon Euroopan liigaan ensimmäisen kerran vuonna 2002, jolloin se pääsi peräti välieriin. Vuonna 2006 se osallistui uudelleen, mutta jäi alkulohkonsa toiseksi. Vuonna 2008 Crocodiles pääsi Euroopan liigan välieriin.


title: Seinäjoen urheilu

text: Kaukalopallossa Seinäjoella toimii jääpallon erikoisseura Pallo and the Boys. Se pelaa Suomen toiseksi korkeimmalla sarjatasolla eli I divisioonassa. Myös se on pelannut Suomen pääsarjassa eli Kaukalopalloliigassa. Se viihtyi liigassa kuitenkin ainoastaan yhden kauden pudottuaan saman tien. Kausi oli 2002-2003 ja Pallo and the Boys keräsi ainoastaan yhden voiton koko kaudelta.


title: Seinäjoen urheilu

text: Jääpalloa ei seinäjoella ole pelattu vuosikymmeniin. Yli viisikymmentä vuotta sitten Seinäjoen Palloseura pelasi jopa Suomen pääasarjatasolla. Joukkue pelasi siellä kaikkiaan seitsemän kautta ja lisäksi useita kausia Suomen toiseksi korkeimmalla sarjatasolla. Huippujääpalloa on Seinäjoella kuitenkin myöhemminkin nähty, sillä vuonna 1985 SM-finaali pelattiin Seinäjoella.


title: Seinäjoen urheilu

text: Seinäjoen menestyslaji on aina ollut pesäpallo. Siinä kaupungin lippulaivana toimii Seinäjoen Maila-Jussit. Se putosi jo vuonna 2005 Superpesiksestä, mutta nousi heit seuraavana vuonna takaisin. SMJ pelasikin vuoteen 2005 pääsarjatasolla kaudesta 1969 asti. Se on pelannut pääsarjatasolla yhteensä 45 kautta, minkä lisäksi naiset ovat pelanneet siellä 12 kautta.


title: Seinäjoen urheilu

text: Mitaleja seinäjokelainen pesäpallo on kahminut runsaasti. Miehet ovat voittaneet Suomen mestaruuden neljä kertaa. Vuodet olivat 1975, 1983, 1985 ja 1987. Lisäksi naiset ovat vottaneet SM-kultaa vuonna 1977. Näiden lisäksi miehet ovat voittaneet viisi kertaa SM-hopeaa ja kahdeksan kertaa SM-pronssia. Naisilla taas on kolme hopeaa ja yksi pronssi.


title: Seinäjoen urheilu

text: SMJ on voittanut myös pesäpallon Suomen Cup. Tämä tapahtui vuosina 1973 ja 1974. Hallista miehillä on yhteensä kaksi hopeaa ja kolme pronssia. Näiden lisäksi seuran juniorit ovat voittaneet yhteensä yli sata mitalia.


title: Seinäjoen urheilu

text: Kun Peräseinäjoki liitettiin Seinäjokeen vuonna 2005, siirtyi myös Peräseinäjoen Toive Seinäjoelle. Silloin syntyi naisten pesäpallon erikoisseura PeTo-Jussit, joka on kauden 2007 jälkeen pelannut kolme kautta Superpesiksessä. Se voittikin SM-hopeaa vuonna 2007. Vuonna 2008 joukkue sai SM-pronssia hallikisoista.


title: Seinäjoen urheilu

text: Kuntaliitoksen jälkeen Nurmon Jymy ja Seinäjoen Maila-Jussit perustivat yhteisen Superpesis joukkueen Seinäjoen JymyJussit osakeyhtiö pohjalle. Se aloitti pääsarjassa vuonna 2012.


title: Seinäjoen urheilu

text: Lentopallossa Seinäjoella toimi aikoinaan erikoisseura Seinäjoen Kuutoset. Tätä kautta SMJ otti lentopallon lajikseen vuonna 1977 ja kaudeksi 1981 joukkue oli noussut jo SM-sarjaan. 1983 se putosi kuitenkin takaisin ykkössarjaan. Kuitenkin jo vuonna 1986 Jussit voitti SM-kultaa. Seuraavalla kaudella tulos oli sama. Lisäksi vuonna 1985 joukkue oli voittanut Suomen Cupin. 1989 miehet pelasivat viimeisen seitsemästä kaudestaan pääsarjatasolla. Tämän jälkeen joukkue pelasi nimellä PPTH-Jussit. Miesten lentopallotoiminta lopetettiin 1991. Tämän jälkeen Seinäjoen Kutoset jatkoivat toimintaansa.


title: Seinäjoen urheilu

text: Naisissa SMJ pelasi 1990-luvulla ykkössarjassa. Yhteistyössä Nurmon Jymyn kanssa nostettiin kuitenkin Jymy-Jussit kaudeksi 2000 pääsarjaan. 2001 joukkue pelasi nimellä Seinäjoen Tango ja sijoittui seitsemänneksi. Seuraava kausi toi saman sijan ja joukkue lakkautettiin. nykyään lentopallosta Seinäjoella vastaa Seinäjoki-Lentis. Myös Peräseinäjoen Toiveella on lentopallotoimintaa.


title: Seinäjoen urheilu

text: Salibandyssa Seinäjokea edustaa vuonna 1994 perustettu Seinäjoen Peliveljet, joka pelaa Salibandyliigassa. SPV:n miesten edustusjoukkueen saavutuksia ovat kolme SM-kultaa (2012, 2013, 2015), SM-hopea (2011), kolme SM-pronssia (2009, 2010, 2017), Suomen Cupin voitto (2011) sekä Champions Cup -hopea (2013).


title: Seinäjoen urheilu

text: SPV:n naisten edustusjoukkue on voittanut SM-pronssia vuonna 2001. A-junioreilla on SM-hopea vuodelta 2007.


title: Seinäjoen urheilu

text: Nurmon Jymy pelaa Divarissa. Peräseinäjoen Toive pelasi 2. divisioonassa kaudella 2009-2010, mutta luopui sarjapaikastaan kaudelle 2010-2011. Seinäjoen Sisu pelasi 2. divisioonassa kaudella 2011-2012, mutta luopui sarjapaikastaan.


title: Parvin Ardalan

text: Parvin Ardalan (s. 1967 Teheran) on iranilainen naisten oikeuksia ajava aktivisti, kirjailija ja journalisti. Hän sai vuonna 2007 Olof Palme -palkinnon kamppailustaan miesten ja naisten yhtäläisten oikeuksien puolesta Iranissa. 1990-luvulla Ardalan perusti yhdessä muun muassa Noshin Ahmadi Khorasanin kanssa Naisten kulttuurikeskuksen ("Markaz-e Farhangi-ye Zanan"), jossa on analysoitu ja dokumentoitu Iranin naisten oikeuksia. Vuodesta 2005 järjestö on Ardalanin johdolla julkaissut Iranin ensimmäistä naisten oikeuksiin keskittyvää lehteä, Zanestania. Huolimatta jatkuvasta sensuurin uhasta – lehti joutuu toistamiseen ilmestymään uudella nimellä – toimitus on käsitellyt avioliittoa, prostituutiota, koulutusta, AIDSia ja naisiin kohdistuvaa väkivaltaa.


title: Marco Pinotti

text: Marco Pinotti (s. 25. helmikuuta 1976 Osio Sotto, Bergamon maakunta, Italia) on italialainen maantiepyöräilijä, joka kilpaili ammttilaisena vuosina 1999–2013.


title: Marco Pinotti

text: Pinotti tunnetaan erityisesti hyvänä aika-ajajana. Hän sijoittui Italian aika-ajomestaruuskilpailuissa kolmen parhaan joukkoon vuosina 2004–2013 vuotta 2011 lukuun ottamatta. Italian aika-ajomestaruuden hän voitti vuosina 2005, 2007, 2008, 2009, 2010 ja 2013. Vuonna 2007 hän sijoittui alun perin toiseksi, mutta julistettiin voittajaksi alkuperäisen voittajan Luca Ascanin jäätyä kilpailun jälkeen kiinni EPO-hormonin käytöstä.


title: Marco Pinotti

text: Pinotti kantoi vuoden 2007 Italian ympäriajossa kokonaiskilpailun johtajan maglia rosa -paitaa neljän etapin ajan sen jälkeen, kun oli sijoittunut irtiottokumppaninsa Luis Felipe Laverden jälkeen toiseksi kilpailun kuudennella etapilla.


title: Jeroen Bleekemolen

text: Jeroen Bleekemolen (s. 23. lokakuuta 1981 Heemstede, Pohjois-Hollanti) on alankomaalainen autourheilija. Hän on entisen Formula 1 -kuljettajan, Michael Bleekemolenin, poika.


title: Jeroen Bleekemolen

text: Bleekemolen ajoi kausilla 2006–2007 ja 2007–2008 A1 Grand Prix -sarjassa Alankomaiden autokunnassa. Ensimmäisellä kaudellaan hän saavutti yhden voiton. Bleekemolen ajaa myös Porsche Supercup -sarjassa, jossa ajaa myös hänen veljensä Sebastiaan Bleekemolen.


title: Hassan al-Banna

text: Hassan al-Banna (; 14. lokakuuta 1906 – 12. helmikuuta 1949) oli egyptiläinen islamisti, joka perusti Muslimiveljeskunnan Egyptissä vuonna 1928.


title: Hassan al-Banna

text: Al-Banna alkoi kirjoittaa 1920-luvulta alkaen tarpeesta korostaa islamin moraalisia arvoja yhteiskunnassa, politiikassa ja taloudessa. Hän perusti Egyptiin vuonna 1928 Muslimiveljeskunnan, jonka tavoitteena oli näyttää, miten islamilaisia arvoja voitiin toteuttaa käytännössä. Järjestö organisoi aikuisten lukutaitokampanjoita, ylläpiti köyhille tarkoitettuja klinikoita sekä perusti osuustoimintayrityksiä. Sen lisäksi jäsenet opettivat islamia ja islamilaista elämäntapaa. Al-Banna itse toimi aktiivisesti politiikassa, ja hän korosti islamia yhteiskunnan perustana kaikilla yhteiskunnan aloilla. Hänen mukaansa islam oli "ideologia ja jumalanpalvelus, koti ja kansakunta, uskonto ja valtio, henki ja työ, kirja ja miekka".


title: Hassan al-Banna

text: 1940-luvulla al-Banna ryhtyi aseistamaan joukkojaan tarkoituksenaan aloittaa taistelu veljeskunnan vastustajia, etenkin maata miehittäneitä brittejä vastaan. Jotkut veljeskunnan jäsenet ryhtyivät kuitenkin murhaamaan myös egyptiläispoliitikkoja, minkä seuraksena maan salainen poliisi murhasi al-Bannan 1949.


title: Hassan al-Banna

text: Al-Bannan lapsenlapsi on tunnettu sveitsiläinen islamajattelija Tariq Ramadan.


title: James D. Halsell

text: James Donald Halsell, Jr. (s. 29. syyskuuta 1956) on Yhdysvaltain ilmavoimien upseeri ja entinen NASAn astronautti. Hän on viiden sukkulalennon veteraani. Hänen on sanottu rakastavan leijumista nollapainovoimassa.


title: James D. Halsell

text: Halsell syntyi ja kasvoi West Monroessa, Louisianassa. Hän opiskeli ilmavoimien akatemiassa. Koelentäjäksi koulutuksen jälkeen, hän työskenteli F-4, F-16 ja SR-71 koneilla. Halsell valittiin astronauttikandidaatiksi 1990 opetettiin sukkulalentäjäksi. Hän ohjasi lentoja STS-65 (1994) ja STS-74 (1995), ja komensi lentoja STS-83, STS-94 (1997) ja STS-101 (2000).


title: James D. Halsell

text: Hän siirtyi NASAlta marraskuussa 2006 ATK Launch Systemsille Utahiin.


title: Tariq Ramadan

text: Tariq Said Ramadan (s. 26. syyskuuta 1962) on sveitsiläinen islamintutkija. Hänen isoisänsä oli Muslimiveljeskunnan egyptiläinen perustaja Hassan al-Banna. Ramadan on työssään keskittynyt ennen kaikkea muslimien asemaan nyky-Euroopassa. Hän ylsi 58. sijalle Maailman intellektuellit 2005 -äänestyksessä.


title: Tariq Ramadan

text: Ramadan ei hyväksy jihadistijärjestö Isisin julistamaa islamilaista kalifaattia.


title: Tariq Ramadan

text: Ramadanin oli määrä puhua Helsingin yliopiston keskustelutilaisuudessa 10. marraskuuta 2017, mutta tapahtuma siirrettiin, kun kaksi ranskalaisnaista syytti Ramadania raiskauksesta. Ramadan oli vieraillut Suomessa viimeksi 2006, jolloin visiitti synnytti kohua Ramadanin Muslimiveljeskuntaan liittyvien yhteyksien vuoksi.


title: Forefather

text: Forefather on vuonna 1997 perustettu brittiläinen kahden jäsenen black metal -yhtye. Se toimii nykyään Seven Kingdoms -nimisen levy-yhtiön alaisuudessa. Yhtye on julkaissut toiminta-aikanaan kuusi kokopitkää albumia, joista viimeisimmän, "Steadfastin", 11. helmikuuta 2008. Yhtyeen sanoitukset käsittelevät anglosaksista historiaa, kansallista ylpeyttä sekä keskiaikaa.


title: Christopher Wood (käsikirjoittaja)

text: Christopher Wood (5. marraskuuta 1935 Lontoo – 17. lokakuuta 2015) oli englantilainen kirjailija ja elokuvakäsikirjoittaja. Hän käsikirjoitti muun muassa kaksi James Bond -elokuvaa, "007 rakastettuni" ja "Kuuraketti", Ian Flemingin romaanien pohjalta.


title: Darwin College

text: Darwin College on yksi Cambridgen yliopiston 31 collegesta. Darwin College on tarkoitettu jatko-opiskelijoille.


title: Darwin College

text: College perustettiin vuonna 1964 Trinity Collegen, St. John's Collegen ja Gonville and Caius Collegen aloitteesta. College perustettiin Charles Darwinin jälkeläisten entisen kodin paikalle ja nimettiin suvun kunniaksi.


title: Darwin College

text: Collegen opiskelijoita ovat olleet muun muassa Nobel-palkittu lääketieteen tutkija Elizabeth H. Blackburn ja etologi Dian Fossey.


title: GoldenEye: Rogue Agent

text: GoldenEye: Rogue Agent on EA Los Angelesin kehittämä ja Electronic Artsin julkaisema James Bond -maailmaan perustuva ensimmäisen persoonan ammuntapeli. Peli julkaistiin vuonna 2004 PlayStation 2:lle, Xboxille ja Nintendo GameCubelle sekä seuraavana vuonna Nintendo DS:lle.


title: GoldenEye: Rogue Agent

text: Pelin päähahmo on MI6:sta erotettu vakooja, joka on liittynyt Auric Goldfingerin joukkoihin. Peliä voi pelata tarinapohjaisena yksinpelinä tai deathmatchina neljän pelaajan voimin.


title: Auric Goldfinger

text: Auric Goldfinger on fiktiivinen roisto James Bond -romaanissa "Kultasormi" ja sen pohjalta tehdyssä elokuvassa "007 ja Kultasormi".


title: Auric Goldfinger

text: ”Auric” tarkoittaa englannin kielessä kultaista. Hahmon sukunimen Ian Fleming sanotaan lainneen naapuriltaan arkkitehti Ernő Goldfingeriltä, koska kirjailija ei pitänyt siitä että oikea Goldfinger purkautti viktoriaanisia taloja ja rakennutti niiden paikalle tornitaloja. Vuonna 1965 "Forbes" ja "The New York Times" -lehdissä julkaistujen artikkeleiden mukaan hahmon esikuvana oli ollut liikemies Charles W. Engelhard, Jr..


title: Auric Goldfinger

text: "Kultasormi"-romaanissa Auric Goldfinger on 42-vuotias ekspatriaatti joka muutti 20-vuotiaana, vuonna 1937, Riiasta. Hänellä on siniset silmät ja punaiset hiukset. Goldfinger yrittää ryöstää Fort Knoxia ja Bondin tehtäväksi tulee estää se. Goldfingerin henkivartija on Oddjob.


title: Auric Goldfinger

text: Elokuvassa Goldfingeriä esittää Gert Fröbe, mutta koska Fröbe ei osannut englantia, hänen esitystään dubattiin Michael Collinsin äänellä. Saksalaisessa versiossa Fröbe dubbasi itseään takaisin.


title: Toni Livers

text: Toni Livers (s. 2. kesäkuuta 1983 Trun) on sveitsiläinen maastohiihtäjä, joka on kilpaillut maailmancup-tasolla kaudesta 2003–2004 lähtien.


title: Toni Livers

text: Livers sijoittui Torinon olympialaisissa 2006 50 kilometrillä 32:nneksi. Seuraavan vuoden Sapporon MM-kisoissa hän sijoittui takaa-ajossa yhdeksänneksi. Liberecin MM-kilpailuissa 2009 hän oli 50 kilometrillä neljästoista. Vancouverin olympialaisissa 2010 hän sijoittui 15 kilometrin vapaan hiihtotavan kilpailussa 12:nneksi. Falunin MM-kilpailuissa 2015 hän oli 15 kilometrin vapaan kilpailussa viidestoista.


title: Toni Livers

text: Ensimmäisen voittonsa, ja toistaiseksi ainoan palkintokorokepaikkansa maailmancupissa, hän saavutti voitettuaan 15 kilometrin vapaan tyylin kilpailun Davosissa 3. helmikuuta 2007.


title: Toni Livers

text: Livers edustaa Gardes Frontière -seuraa.


title: Arto Järvinen

text: Arto Järvinen (s. 8. kesäkuuta 1979 Pirkkala) on Teräsbetonin kitaristi ja taustalaulaja. Järvisen innoittajiin kuuluvat mm. Manowar ja Megadeth. Hän kirjoittaa osan Teräsbetonin kappaleista, ja poikkeaa tyyliltään Jarkko Aholasta ja Viljo Rantasesta: Järvisen kappaleet ovat eeppisempiä ja sankarihenkisempiä. Myrskyntuoja-albumilla Järvisen kirjoittamia kappaleita ovat "Kuumilla porteilla", "Paha Sanoo", ja "Seiso Suorassa".


title: Anania Širakatsi

text: Anania Širakatsi (; 610–685) oli armenialainen tieteilijä. Häntä pidetään maansa luonnontieteiden ja eksaktien tieteiden perustajana. Hän edisti muun muassa matematiikkaa ja maantiedettä.


title: Anania Širakatsi

text: Širakatsin mukaan on nimetty yliopistoja sekä Anania Širakatsi -mitali ja painettu muistokolikko.


title: Viljo Rantanen

text: Viljo Rantanen (s. 29. elokuuta 1982, Äetsä) on Teräsbetonin kitaristi ja taustalaulaja. Hän kuuluu myös yhtyeisiin "Burning Winter", "The Coveralls" ja "All Rise". Lisäksi hän julkaisee silloin tällöin soolobiisejä ja on ollut myös No talent-yhtyeessä mukana aikoinaan.


title: Viljo Rantanen

text: Omien soolobiisien lisäksi hän on toiminut lauluntekijänä tietyille yhtyeille.


title: King’s College (Cambridge)

text: King’s College on yksi Cambridgen yliopiston 31 collegesta, viralliselta nimeltään The King’s College of Our Lady and St Nicholas in Cambridge. Collegen perusti Englannin kuningas Henrik VI vuonna 1441. Se valmistui vasta Henrik VII:n ja Henrik VIII:n rahoituksen turvin 1544, mutta Henrik VI on se perustaja, jota muistetaan esimerkiksi "Founder’s Feastissa".


title: King’s College (Cambridge)

text: Alun perin collegeen hyväksyttiin opiskelemaan vain poikia, jotka olivat käyneet Henrik VI:n perustaman Eton Collegen. Vasta vuonna 1865 ensimmäinen muusta oppilaitoksesta tullut opiskelija hyväksyttiin King’s Collegeen. Yhteys Etoniin on edelleen tiivis; vuosittain jaetaan Etonin päättäneelle opiskelijalle stipendi, joka on tarkoitettu opintoihin King’s Collegessa.


title: King’s College (Cambridge)

text: Collegen kappeli on goottilaista tyyliä. Kappelissa on Rubensin maalaus "Kolmen kuninkaan kumarrus" ja maailman suurin viuhkaholvi. King’s Collegen kappeli on Cambridgen tunnetuimpia maamerkkejä.


title: King’s College (Cambridge)

text: Vuosisatojen varrella collegessa on ollut monia merkittäviä opiskelijoita ja opettajia. Alan Turing ja John Maynard Keynes olivat molemmissa rooleissa, Zadie Smith ja Salman Rushdie vain opiskelijoina.


title: King’s College (Cambridge)

text: King’s Collegen maailmankuulu kuoro tunnetaan muun muassa BBC:n jokavuotisesta jouluaaton radio-ohjelmasta "A Festival of Nine Lessons and Carols", joka on lähetetty vuodesta 1928 alkaen suorana lähetyksenä King’s Collegen kappelista. Kuoron muodostavat 16 King’s Collegen koulussa opiskelevaa poikaa () sekä 16 King’s Collegen opiskelijaa, joista 14 on kuorostipendillä opiskelevia mieslaulajia () ja kaksi urkuristipendillä opiskelevia urkujensoittajia ().


title: Lick Library

text: Lick Library on Internetissä toimiva yritys, joka tuottaa opetusmateriaalia kitaran, basson ja rumpujen soittoon.


title: Lick Library

text: Materiaalia on muun muassa videomuodossa Lick Libraryn kotisivuilla, minkä lisäksi yritys on julkaissut paljon DVD:itä. Videoissa näytetään, kuinka tietyn artistin tai genren kappaleita soitetaan nuotti nuotilta. Eräs suosituimmista DVD-sarjoista on ”Learn to play...” -sarja. Tuotteita pystyy ostamaan Lick Libraryn kotisivujen lisäksi monesta muusta nettikaupasta, kuten Amazon.com -sivustolta. Suomessa DVD-tuotteita on mahdollista lainata monesta kirjastosta.


title: Lick Library

text: Lick Libraryn opettajia ovat muun muassa Stuart Bull, Danny Gill ja Jamie Humphries. Lick Library on osa palkittua Total Accuracy -yritystä, jota Stuart Bull oli perustamassa 1990-luvun alussa.


title: Jason Bateman

text: Jason Kent Bateman (s. 14. tammikuuta 1969 Rye, New York) on yhdysvaltalainen näyttelijä.


title: Jason Bateman

text: Bateman aloitti näyttelijänuransa jo lapsena suositussa televisiosarjassa "Pieni talo preerialla" James Ingallsin roolissa. 1980-luvulla hän näytteli lukuisissa tilannekomediasarjoissa. Nykyään hänet muistetaan parhaiten Michael Bluthin roolista televisiosarjassa "Sukuvika", jota tehtiin vuosina 2003–2006. Bateman voitti Michael Bluthin roolistaan Golden Globen vuonna 2005. Television lisäksi hän on näytellyt useissa elokuvissa, kuten "Radalla" ("The Sweetest Thing", 2002), "Starsky & Hutch" (2004), "Juno" (2007), "The Ex" (2007), "Vaihtamalla paranee" (2010), "The Change-Up" (2011) ja "Zootropolis – eläinten kaupunki" (2016).


title: Jason Bateman

text: Batemanin ensimmäinen merkittävä rooli vakavassa draamassa on pääosa Marty Byrdinä televisiosarjassa "Ozark" (2017), jossa hän toimii myös tuottajana ja yhtenä ohjaajista.


title: Jason Bateman

text: Vuonna 2018 Bateman palkittiin parhaan miespääosan SAG-palkinnolla draamasarjasta "Ozark".


title: Jason Bateman

text: Bateman on naimisissa Paul Ankan tyttären Amanda Ankan kanssa. Pariskunnalla on kaksi tytärtä.


title: Christ’s College

text: Christ’s College on yksi Cambridgen yliopiston 31 collegesta.


title: Christ’s College

text: Pappi William Byngham perusti Christ's Collegea edeltäneen "God's House"-nimisen instituution alun perin vuonna 1437. God's House joutui vuonna 1446 muuttamaan kuningas Henrik VI:n uuden projektin King's Collegen tieltä. God's House aloitti uudella paikallaan vuonna 1448 ja sai samana vuonna toimintaluvan kuninkaalta. College saavutti nykyisen muotonsa Englannin kuninkaan Henrik VII:n äidin Lady Margaret Beaufortin laajennusten jälkeen vuonna 1505, jolloin se myös nimettiin uudelleen Christ's Collegeksi. Kuninkaallisen erioikeuden collegen uudelleenperustamiseksi myönsi Henrik VII ja Lady Margaret Beaufortia on siitä lähtien muistettu collegen perustajana. Tästä syystä collegen perustamisvuotena pidetään vuotta 1505.


title: Dinkan kieli

text: Dinkan kieli on nilosaharalainen kieli, jota puhutaan Etelä-Sudanissa. Kieltä puhuu 1 365 900 ihmistä, ja se jakaantuu viiteen päämurrealueeseen. Kieltä kirjoitetaan latinalaisin aakkosin. Dinkan kieli on tooninen kieli eli sävelkorko vaikuttaa merkitykseen.


title: Brigadeführer

text: Brigadeführer oli vuosina 1932–1945 käytössä ollut SS:n sotilasarvo, joka vastasi lähinnä Wehrmachtin kenraalimajuria. Arvo oli käytössä myös SA-joukoissa.


title: Brigadeführer

text: Arvo otettiin käyttöön SS:n laajentuessa tarpeeksi suureksi, jotta se voitiin jakaa SS-prikaateihin ("SS-Brigaden") ja se annettiin alkujaan niiden komentajille. Vuonna 1933 "SS-Brigaden" nimitykseksi vaihdettiin "SS-Abschnitte", mutta komentajien arvonimi säilyi ennallaan. Alun perin Brigadeführerin arvo sijoittui "Oberführerin" ja "Gruppenführerin" väliin. Waffen-SS:n ja Ordnungspolizein myötä Brigadeführer rinnastettiin kenraalimajuriin.


title: Brigadeführer

text: Brigadeführerin kauluslaatan malli muutettiin vuonna 1942 "Oberstgruppenführer" -arvon käyttöönoton myötä. Brigadeführerit käyttivät asevoimien kenraalimajurin olkamerkkejä.


title: William Forsell Kirby

text: William Forsell Kirby (14. tammikuuta 1844 Leicester – 20. marraskuuta 1912 Lontoo) oli brittiläinen hyönteistutkija. Hän käänsi Kalevalan englanniksi vuonna 1907.


title: William Forsell Kirby

text: Kirby valittiin Royal Dublin Societyn museon kuraattoriksi vuonna 1867. Vuonna 1879 Kirby siirtyi Natural History Museumiin assistentiksi edesmenneen Frederick Smithin tilalle. Hän vetäytyi toimestaan vuonna 1909.


title: William Forsell Kirby

text: Kirby kirjoitti osan teoksesta "Fauna Boreali-Americana" (1829–1837). Hän kirjoitti perhoskirjan "Synonymic Catalogue of Diurnal Lepidoptera" (1871), "Rhopalocera Exotica" (1887–1897), "Elementary Text-book of Entomology" ja useita luetteloita.


title: Linnean Society

text: Linnean Society of London on taksonomian ja luonnonhistorian tutkimusseura. Se on perustettu vuonna 1788 ja on maailman vanhin aktiivinen biologian alan tiedeseura. Nimensä se sai ruotsalaiselta luonnonhistorioitsijalta Carl von Linnéltä.


title: Linnean Society

text: Seura julkaisee lehtiä "Zoological Journal", "The Biological Journal", "The Botanical Journal" ja "The Linnean", järjestää konferensseja ja ylläpitää Lontoossa yli 90 000 luonnonhistorian alan kirjojen ja julkaisujen kokoelmaa.


title: Linnean Society

text: Seura jakaa vuosittain yleensä kahdelle ansioituneelle tutkijalle Linné-mitalin, joka vuoteen 1976 tunnettiin Linnean Societyn kultamitalin nimellä. Ennen vuotta 1958 tavallisesti vain yksi tutkija vuodessa palkittiin.


title: Tanja Ostojić

text: Tanja Ostojić (s. 1972 Jugoslavia) on serbialainen feministinen performanssitaiteilija. Hän työskentelee pääosin Belgradissa.


title: Tanja Ostojić

text: Loppuvuodesta 2005 Ostojić sai julkisuutta Euroopassa hänen Gustave Courbet'n kuuluisasta maalauksesta "L’Origine du monde" ("Maailman alkuperä") tekemänsä satiirisen julisteen "EU Panties" myötä. Ostojićin versio esitteli hänen oman haarovälinsä David Rychin valokuvaamana, mutta puettuna sinisiin alushousuihin, jotka on viimeistelty EU-tähdillä. Kuva on tarkoitettu ironiseksi vihjaukseksi siitä, että muualta tulevat naiset ovat tervetulleita Eurooppaan ainoastaan suostuessaan riisumaan alushousunsa.


title: Tanja Ostojić

text: Muiden teosten ohella Ostojićin juliste valittiin näyttelyyn, jolla kampanjoitiin Itävallan EU-presidenttiyden puolesta. Wieniläinen "Kronen Zeitung"-lehti nostatti julisteesta kohun ilmaisten tuohtumuksensa siitä, että valtio rahoitti sen mielestä pornografiaa ja tuoden julki huolensa Itävallan julkisuuskuvasta maailmalla. Monien puolueiden huolestuneet poliitikot liittyivät nopeasti teoksen vastustajiin ja juliste vedettiin pois kampanjasta. Siitä lähtien jo vuoden 2005 aikana useaan kertaan nimettömänä esitelty teos on yleisesti tunnettu nimellä "EU Panties".


title: Tanja Ostojić

text: Ostojićin pääteema on "EU:n röyhkeys" kun EU esittää erilaisia vaatimuksia Kaakkois-Euroopan maille, jotta nämä hyväksyttäisiin EU:n jäseniksi. Euroopan kaakkoisosissa asuville, erityisesti naisille, EU-kansalaisuuden saaminen on usein mahdollista ainoastaan avioliiton kautta, minkä Ostojić näkee yhtenä prostituution muodoista. Vuodesta 2000 vuoteen 2003 Ostojić painotti tätä internetperformanssissaan, joka tunnetaan nimellä "Looking for a husband with EU-passport". Ostojić esiintyi siinä pää kaljuksi ajettuna muistuttaen sosialistisen ajan vankia. Teos johti yllättäen reaalimaailmassa avioliittoon kölniläisen taiteilijan kanssa, josta Ostojić erosi vuonna 2005 tekemällä erostakin samanlaisen performanssin.


title: Geron krusifiksi

text: Geron krusifiksi (, rak. 969 - 976) on varhaisin tunnettu kuvaus Kristuksen kärsimyksestä ristillä, sillä aikaisemmissa krusifikseissa pyrittiin kuvaamaan kärsimyksen sijaan aiheen sakramentaalista merkitystä. Krusifiksi sijaitsee Kölnin tuomiokirkossa Saksassa, ja se valmistui aikoinaan Kölnin arkkipiispa Geron tilauksesta, mistä se on saanut nimensä. Se on rakennettu tammesta, ja se on 187 cm korkea.


title: Antonio Beccadelli

text: Antonio "Il Panormita" Beccadelli (1394 Palermo – 19. kesäkuuta 1471 Napoli) oli italialainen runoilija ja kronikoitsija. Hän astui Aragonian Alfonso V:n palvelukseen Napolissa vuonna 1434.


title: Antonio Beccadelli

text: Beccadelli tunnetaan parhaiten 81:n latinankielisen epigrammin kokoomateoksesta "Hermaphroditus" (1425). Hän sai opetusta Gasparinus Bergamolaiselta.


title: Alfonso V (Aragonia)

text: Alfonso V (1396 – 27. kesäkuuta 1458) oli renessanssin ajan eurooppalainen hallitsija. Hän toimi Aragonian, Valencian, Mallorcan, Sardinian & Korsikan ja Sisilian kuninkaana sekä Barcelonan kreivinä vuodesta 1416 ja lisäksi Napolin kuninkaana vuodesta 1442 kuolemaansa.


title: Alfonso V (Aragonia)

text: Alfonso oli Aragonian Ferdinand I:n ja Eleanor Alburquerquelaisen poika. Hänen palveluksessaan oli muun muassa runoilija ja kronikoitsija Antonio Beccadelli.


title: Alfonso V (Aragonia)

text: Alfonson kuoltua Aragonian kruunu siirtyi hänen veljelleen Juhana II:lle (1458-1479).


title: BBC One

text: BBC One (entinen BBC Television Service) on maailman vanhin säännöllisesti lähettävä televisiokanava. Se kuuluu Britannian yleisradioyhtiö BBC:lle. Kanavalla aloitettiin säännölliset lähetykset 2. marraskuuta 1936. Televisiomonopolia se piti aina syyskuuhun 1955 asti, jolloin ITV aloitti lähetyksensä Lontoon alueella. BBC One sai nykyisen nimensä, kun yhtiön toinen kanava BBC Two aloitti toimintansa vuonna 1964. Kanavan vuosibudjetti (vuonna 2012) on 1,166 miljardia puntaa. BBC One, kuten muutkin BBC:n kanavat, rahoitetaan pelkästään tv-lupamaksuilla.


title: Pietari III (Aragonia)

text: Aragonian Pietari III "Suuri" (, ; 1239 – 2. marraskuuta 1285) oli hallitsija myöhäiskeskiajan Euroopassa.


title: Pietari III (Aragonia)

text: Pietari toimi vuodesta 1276 isänsä Jaakko I:n kuoleman jälkeen Aragonian ja Valencian kuninkaana sekä Barcelonan kreivinä. Sen sijaan Mallorcan kruunu meni hänen veljelleen Jaakolle. Aragonia oli saattanut Reconquistan päätökseen ja ajanut maurit pois rajoiltaan jo Jaakko I:n hallituskaudella, jolloin nuori Pietari osallistui Valencian ja Murcian valloituksiin. Niinpä hän saattoi hallitsijana ollessaan keskittyä valtakuntansa laajentamiseen Välimeren alueella.


title: Pietari III (Aragonia)

text: Pietari meni vuonna 1262 naimisiin sisilialaisen vallantavoittelijan tyttären Constantia Sisilialaisen kanssa. Kun Sisiliassa nousi kapina 1282, Pietari valloitti saaren ja hänet kruunattiin sen kuninkaaksi Palermossa. Hän oli varmistanut tälle Bysantin ja Kastilian tuen, mutta Ranska ja paavi raivostuivat ja Pietari julistettiin kirkonkiroukseen.


title: Pietari III (Aragonia)

text: Sisilian valtaus aiheutti myös sisäpoliittisia ongelmia, sillä aatelisto oli tyytymätön kalliin sotaretken aiheuttamaan verorasitukseen. Pietari pelkäsi aateliston nousevan kapinaan ja suostui näitä hyvitelläkseen sopimukseen, jossa sitoutui kutsumaan Aragonian parlamentin (Cortes) koolle säännöllisesti. Muutamia vuosia myöhemmin hän teki samanlaisen sopimuksen myös Katalonian parlamentistä.


title: Pietari III (Aragonia)

text: Alkuvuonna 1283 Pietari valtasi Calabrian ja häiritsi merenkulkua sieltä pohjoiseen aina Napolin seudulla asti. Kaarle Valois huolestui asemastaan, ja haastoi Pietarin taisteluun johon kumpikin sai tuoda sata ritariaan. Osapuolet saapuivat sovitulle paikalle eri aikoina, koska Pietari joutui väistämään väijytystä matkan varrella. Niinpä kumpikin osapuoli katsoi vastapuolen luovuttaneen ja kirjasi taistelun omaksi voitokseen.


title: Pietari III (Aragonia)

text: Vuonna 1284 Kaarle Valois liittoutui Pietarin veljen, Mallorcan kuninkaan Jaakko II:n kanssa. Paavi nimesi Kaarle Valoisin Aragonian kuninkaaksi. Ranskalaiset hyökkäsivät Roussilloniin suurella sotajoukolla, kuningas Filip III:n ja Kaarle Valoisin johdolla. He piirittivät Gironaa, mutta kaupungin vastarinta antoi Pietarin laivastolle aikaa tulla paikalle. Ranskalaiset onnistuivat lopulta valtaamaan kaupungin, mutta joukot kärsivät pahasti ja niissä levisi kulkutauti. Myös kuningas Filip sairastui ja kuoli Perpignanissa.


title: Pietari III (Aragonia)

text: Tämän voiton jälkeen Pietari päätti lähteä rankaisemaan veljeään petturuudesta. Matka keskeytyi kuitenkin lähtösatamaan kuninkaan sairauden takia. Hän kuoli Vilafranca del Penedèsissä marraskuussa 1285. Hänet haudattiin Tarragonaan Santa Maria de Santes Creus -luostariin.


title: Pietari III (Aragonia)

text: Pietarilla oli vaimonsa Constantia Sisilialaisen kanssa kaksi tytärtä ja neljä poikaa: Alfonso III, Jaakko II, Frederik II (Sisilia) ja Pedro. Tyttäristä Elisabet Aragonialainen meni naimisiin Portugalin kuninkaan Dinis I:n kanssa ja Yolanda Aragonialainen Napolin kuninkaan kanssa. Näiden lisäksi hänellä tiedetään olleen ainakin seitsemän aviotonta lasta rakastajattariensa kanssa.


title: Pietari III (Aragonia)

text: Pietaria on pidetty keskiaikaisen ritarin perikuvana, ja häntä kuvataan Danten, Boccaccion ja Shakespearen teoksissa. Hän oli isänsä Jaakko I:n tavoin taiteiden suojelija, erityisesti runouden ystävä. Hän oli itsekin trubaduuri. Cerverí de Girona opetti häntä kirjoittamaan runoja ja lauluja.


title: Jaakko I (Aragonia)

text: Jaakko I ”Valloittaja” (; 2. helmikuuta 1208 – 27. heinäkuuta 1276) oli eurooppalainen hallitsija myöhäiskeskiajalla. Hän oli Aragonian kuningas vuodesta 1213 kuolemaansa, jonka jälkeen häntä seurasi hänen poikansa Pietari III.


title: Jaakko I (Aragonia)

text: Jaakko I on keskiaikaisista Aragonian kuninkaista tunnetuin. Hän laajensi valtakuntaansa Baleaareille ja Valenciaan.


title: Jaakko I (Aragonia)

text: Jaakon isä Pietari II kuoli ristiretkellä pojan ollessa viisivuotias. Jaakko kasvoi Temppeliherrain ritarikunnan suojeluksessa Monzonissa, ja isosetä Sancho Roussilon hoiti sijaishallitsijan tehtäviä vuoteen 1218 asti. Silloin aateliset syrjäyttivät sijaishallitsijan, ja nuori kuningas joutui taistelemaan asemansa ja joskus henkensäkin puolesta. Virallisesti hän nousi valaistuimelle vuonna 1227 ja alkoi heti suunnitella valtakunnan laajentamista.


title: Jaakko I (Aragonia)

text: Jaakko valloitti ensin Baleaarien saaret yksi kerrallaan ja karkotti sitten saraseenit Valenciasta vuonna 1238.


title: Jaakko I (Aragonia)

text: Jaakko I oli naimisissa kaksi kertaa: Vuonna 1221 solmittu liitto Eleanor Kastilialaisen kanssa päättyi eroon. Toinen puoliso Violanta Unkarilainen synnytti useita lapsia.


title: Jaakko I (Aragonia)

text: Jaakko I suosi katalaania ja kirjoitti sillä omasta elämästään kronikan "Llibre dels fets". Hän edisti olennaisella tavalla aikansa katalaaninkielisen kirjallisuuden leviämistä. Hän ihaili varsinkin proosaa – toisin kuin poikansa Pietari III, joka oli runouden ystävä.


title: Niccolò Antonio Zingarelli

text: Niccolò Antonio Zingarelli (4. huhtikuuta 1752 – 5. toukokuuta 1837) oli italialainen säveltäjä. Hän syntyi Napolissa ja oli juuri saapunut Pariisiin, kun joutui pakenemaan vallankumouksen jaloista vuonna 1790.


title: Niccolò Antonio Zingarelli

text: Zingarelli toimi kuoromestarina Sikstuksen kappelissa ja Napolin katedraalissa. Hän johti myös Napolin konservatoriota. Hänen johdollaan opiskelivat muiden muassa Vincenzo Bellini ja Saverio Mercadante.


title: Niccolò Antonio Zingarelli

text: Zingarelli tunnetaan lähinnä oopperasäveltäjänä. Hän kuitenkin loi myös laajan määrän uskonnollisia teoksia.


title: Adelaide Johnson

text: Adelaide Johnson, synt. Sarah Adeline Johnson (26. syyskuuta 1859 – 10. marraskuuta 1955) oli yhdysvaltalainen kuvanveistäjä ja feministi. Hänen töitään on esillä esimerkiksi Yhdysvaltain Capitol Hillillä. Johnson tunnetaan myös työstään naisten oikeuksia ajavien liikkeiden parissa.


title: Adelaide Johnson

text: Adelaide Johnson syntyi Illinoisin osavaltion Plymouthin kylässä vuonna 1859. Hänen vanhempansa olivat maanviljelijöitä. Johnson oli heidän ensimmäinen yhteinen lapsensa, mutta vanhemmista molemmilla oli lapsia aikaisemmista avioliitoistaan. Johnson opiskeli useissa maalaiskouluissa sekä "St. Louis School of Design" -koulussa ennen muuttoaan Chicagoon. Chicagossa hän opiskeli ja elätti itsensä taideteoksillaan. Vuonna 1878 hän vaihtoi nimensä Adelaideksi, sillä hän piti sen dramaattisuudesta.


title: Adelaide Johnson

text: Tammikuussa vuonna 1882 Johnson loukkaantui pudottuaan tyhjään hissikuiluun kiirehtiessään ateljeeseensa. Hän sai onnettomuutensa korvaukseksi 15 000 dollaria ja muutti uusien varojensa turvin Eurooppaan, missä hän jatkoi opiskelujaan. Johnson opiskeli muun muassa Dresdenissä vuonna 1883 ja taiteilija Giulio Monteverden opissa Roomassa vuodesta 1884 alkaen. Hän opiskeli Monteverden alaisuudessa yksitoista vuotta, ja Roomassa hänellä oli ateljee aina vuoteen 1920 saakka. Myöhemmin hänellä oli ateljeet myös Carrarassa, Lontoossa, New Yorkissa ja Washington DC:ssä.


title: Adelaide Johnson

text: Vuonna 1896 Johnson meni naimisiin brittiläisen liikemiehen, itseään yksitoista vuotta nuoremman Alexander Frederick Jenkinsin kanssa. Heidät vihki naispappi Johnsonin Washingtonin ateljeessa, ja heidän ”morsiusneitoinaan” toimivat taiteilijan itsensä valmistamat Susan B. Anthonyn ja Elizabeth Cady Stantonin rintakuvat. Jenkins otti vaimonsa nimen kunnianosoituksena tälle. Avioliittonsa aikana pari joutui usein olemaan pitkään erossa toisistaan, ja tämä rasitti liittoa. Johnson haki avioeroa vuonna 1908. Johnson ja Jenkins ehtivät olla naimisissa kaksitoista vuotta.


title: Adelaide Johnson

text: Johnsonin töitä oli esillä vuoden 1893 Chicagon maailmannäyttelyssä. Eräässä työssä esiintyivät kuuluisat suffragetit Lucretia Mott, Susan B. Anthony ja Elizabeth Cady Stanton. Johnson toivoi saavansa joskus valmistaa näitä kolmea naista kuvaavan monumentin Yhdysvaltain Capitol Hillille. Hän toivoi naisten oikeuksia ajavan yhdistyksen "National American Woman Suffrage Association" eli NAWSA:n rahoittavan tämän veistoksen, mutta erimielisyydet veistoksen sijoituspaikasta saivat Johnsonin ja NAWSA:n riitautumaan eikä suunnitelma rahoituksesta toteutunut. Suffragetti Alva Bemont ja "National Women’s Party" kuitenkin kiinnostuivat Johnsonin suunnitelmasta ja tilasivat veistoksen häneltä. Johnson veisti teoksensa Italiassa. Vuonna 1921 se lahjoitettiin Capitolille naisille äänioikeuden antaneen perustuslain 19. lisäyksen kunniaksi. Sen oli lisäksi tarkoitus juhlistaa Anthonyn, Stantonin ja Mottin saavutuksia. Aluksi veistos sijoitettiin Capitolin Rotundaan, mutta jo kahden päivän kuluttua se siirrettiin niin kutsuttuun Capitolin kryptaan. Vuoden 1997 kesäkuussa 76 vuotta kryptaan siirtonsa jälkeen veistos palautettiin Rotundaan "National Museum of Women’s History" -museon kampanjan seurauksena. Veistos on italialaista marmoria ja painaa yhteensä seitsemän tonnia.


title: Adelaide Johnson

text: 1930-luvulla Johnsonin ura alkoi laskea. Hänen taideteoksensa eivät enää myyneet, ja häntä vaivasivat taloudelliset ongelmat, joiden vuoksi hän joutui vastaanottamaan rahallista tukea perheeltään ja tuttaviltaan. Lopulta rahaton Johnson häädettiin asunnostaan. Vuonna 1939 Johnson tuhosi useita taideteoksiaan kutsuttuaan ensin lehdistön todistamaan tapahtumaa. Tapahtuma toi taiteilijalle julkisuutta ja sympatiaa. Esimerkiksi eräs kongressiedustaja sai peruttua Johnsonin häädön. Hänelle yritettiin lisäksi saada 25 000 dollarin lahjoitus, mutta tämä hanke epäonnistui. Vuonna 1947 Johnsonin taloudellinen sekä terveydellinen tila olivat huonontuneet entisestään, ja hän oli pakotettu muuttamaan ystäviensä luokse. Viimeisinä vuosinaan Johnson esiintyi useissa television kilpailuissa ja yritti siten hankkia rahaa. Hän kuoli Washingtonissa vuonna 1955 96-vuotiaana. Hänet haudattiin Congressional Cemetery -hautausmaalle Washingtoniin.


title: Maailmankansalaisen etiikka

text: Maailmankansalaisen etiikka on Juha Sihvolan kirja vuodelta 2004. Teos sai Lauri Jäntin Säätiön kirjapalkinnon. Sihvola ottaa kantaa maailmanlaajuisen oikeudenmukaisuuden kysymykseen filosofian historian ja nykyisen eettisen keskustelun pohjalta. Lähtökohtana on ajatus maailmankansalaisuudesta, jonka hän määrittelee ihmisyyden eri puolien kunnioittamiseksi ja sitoutumiseksi pitämään jokaista yksilöä syntyperästä ja asemasta riippumatta tasa-arvoisena.


title: Maailmankansalaisen etiikka

text: Aristoteleen teosten suomentajiin kuuluva Sihvola tarkastelee kirjassaan erityisesti Aristoteleen ajattelua. Lisäksi Immanuel Kant ja 1900-luvun filosofiasta John Rawls ovat hänelle keskeisiä.


title: Maailmankansalaisen etiikka

text: Juha Sihvola sai "Maailmankansalaisen etiikalla" Lauri Jäntin säätiön 12 000 euron suuruisen palkinnon.


title: Maailmankansalaisen etiikka

text: Juha Sihvola esittää, että uskontojen toimintaan voidaan puuttua silloin, kun ne loukkaavat ihmisten oikeuksia. Esimerkiksi naisten kouluttamatta jättämistä tai sukupuolielinten silpomisen kaltaista väkivaltaa ei Sihvolan mukaan tule hyväksyä, vaikka näitä käytäntöjä yritettäisiinkin oikeuttaa uskonnonvapauden käsitteellä.


title: Maailmankansalaisen etiikka

text: Sihvola toteaa ajatuksenvapauteen kuuluvan, että valtio kohtelee eri uskontoja tasapuolisesti. Uskontojen suhteen puolueeton valtio ei kuitenkaan toteudu kaikissa yhteiskunnissa, jotka ilmoittavat pitävänsä yllä uskonnonvapautta. Suomessa kaksi uskontokuntaa, evankelis-luterilainen kirkko ja ortodoksinen kirkko, ovat erityisasemassa. Esimerkiksi valtion laitosten toimintaan liittyy uskonnollisia juhlamenoja. Moniarvoistuminen ja uskonnollisuuden väheneminen muodostavat Sihvolan mukaan painetta näiden piirteiden poistamiseksi valtion toiminnasta. Vapaa-ajattelijain liitto vaatii uskonnonvapauslain kumoamista, koska lakiin kuuluva rekisteröidyn uskonnollisen yhdyskunnan käsite asettaisi heidän mukaansa tietyt aatteelliset yhteenliittymät mielivaltaisesti etuoikeutettuun asemaan. Uskontokunnat eivät tarvitsisi erityiskohtelua, vaan niiden säätelemiseen riittäisi yhdistyslaki.


title: Maailmankansalaisen etiikka

text: Sihvolan mielestä sellaista uskonnollista todellisuus- ja arvokäsitystä voitaisiin pitää hyväksyttävänä, jossa siveys ajatellaan uskonnon suhteen itsenäiseksi ja todellisuuskäsitys ainakin osittain uskonnosta riippumattomaksi. Hän kuitenkin toteaa, että suurin osa maailman uskovaisista ei ajattele näin. Jotkut uskovaiset pitävät uskonnollisia oppeja kirjaimellisina totuuksina, jotka antavat ainoan oikean vastauksen todellisuuden, yhteiskunnan ja siveyden kysymyksiin ja jopa oikeuden halveksia ja vainota muita. Jotkut haluavat rajoittaa uskonnon nimissä tieteen, taiteen ja ajatuksen vapautta. Uskontoihin kuuluu Sihvolan mukaan pahuutta, kuten kiihkoilua ja väkivaltaa ruokkivia aineksia. Jumalakokemus voi avata oven väkivallan, esimerkiksi syyskuun 11. päivän iskujen kaltaisen itsemurhaterrorismin harjoittamiseen. Sihvolan mielestä pahuutta ja julmuutta ei tule hyväksyä, ei myöskään tyhmyyttä, ahdasmielisyyttä, ennakkoluuloisuutta ja suvaitsemattomuutta.


title: Maailmankansalaisen etiikka

text: Sihvola käsittelee lyhyesti myös islamia. Esimerkiksi Samuel Huntingtonin kirja "Kulttuurien kamppailu" (1996) esittää länsimaisen ja islamilaisen valtarakenteen olevan törmäyskurssilla. Sihvola toteaa, että islamilaisessa maailmassa ei ole ollut vastaavaa voimakasta uskonnollisuuden vähenemisen aikaa kuin länsimaissa 1700-luvun valistuksesta alkaen. Islam ei ole kohdannut uskontokritiikkiä ja vapaa-ajattelua. Sihvola toteaa, että tutkimus ei vahvista usein esitettyä väitettä, että islamilainen terrorismi kasvaisi köyhyydestä ja yhteiskunnallisista ongelmista. Terrori-iskujen toteuttajat ovat päinvastoin usein etuoikeutettuja ja menestyviä henkilöitä. Hän myös muistuttaa, että myös kristinuskossa on fundamentalistiset suuntauksensa.


title: Maailmankansalaisen etiikka

text: Ateismi voi liittyä uskontokritiikkiin, joka arvostelee uskonnollisten käsitysten ajatusvirheitä ja uskonnollisen toiminnan vääryyksiä, kuten hätää kärsivien ihmisten pelottelemista vaikuttimenaan uskonnon vallan ja vaurauden vahvistaminen. Uskontojen arvostelu on täten totuutta etsivää ihmisystävällistä toimintaa, joka osaltaan edistää ajatuksenvapautta ja suvaitsevuutta.


title: Maailmankansalaisen etiikka

text: Uskontoon liittyvää aihepiiriä Sihvola käsittelee tarkemmin teoksessaan "Maailmankansalaisen uskonto" (2011).


title: Maailmankansalaisen etiikka

text: Filosofi Terho Pursiainen huomautti verkkopäiväkirjassaan, että Sihvola käyttää paljon sanaa yhteisöllisyys, mutta ei viittaa siihen, että yhteisöllisyys ilmenee sekä myönteisesti että kielteisesti, esimerkiksi vieraitten torjumisena oman yhteisön piiristä. Pursiaisen mielestä monet nykyajan suurimmista ongelmista johtuvat yhteisöllisyydestä. Ihmiselle ominainen matkiminen ja riippuvaisuus toisten hyväksymisestä tuottavat tuhoavia asenteita ja toimintaa. Juha Sihvola vastasi, ettei hän ole tästä eri mieltä ja että hän arvostelee kirjassaan yksilön itsenäistä elämää ahdistavaa yhteisöllisyyttä.


title: Maailmankansalaisen etiikka

text: Toiseksi Pursiainen huomauttaa, että Sihvola esittää Aristoteleen ihanteisiin nojautuen poliittisia vaatimuksia ja suosituksia, mutta Pursiaisen mielestä ei ole selvää, miten tällaiseen ohjelmaan on päädytty. Arvopäämäärien lähtökohdat ja niihin johtava päättely eivät ole tarkistettavissa. Pursiainen kysyy myös, miksi tulisi nojata Aristoteleen arvovaltaan, kun tärkeistä asioista voitaisiin kysyä nykyajan ihmisiltä itseltään. Sihvola vastasi, että hänen esityksensä ihmisten onnellisen ja arvokkaan elämän edellytyksistä ei ole sellainen, että siihen voitaisiin päätyä kyselytutkimuksen avulla, vaan sitä koskevan yksimielisyyden tulisi syntyä arvostelevan ja keskustelevan järjen käytön kautta. Tämä on Sihvolan mukaan Aristoteleen käyttämä menetelmä, jonka puolesta puhuu myös John Rawls. Menetelmän perustelemiseen ei tarvita heidän arvovaltaansa, mutta se on tullut tunnetuksi heidän kauttaan. Pursiainen halusi kuitenkin edelleen erottaa selkeästi oikeudenmukaisuutta koskevat vaatimukset sekä poliittiset mielipiteet. Hänen erottelunsa mukaan oikeudenmukaisuutta on noudatettava, mutta erilaisia poliittisia ihanteita voi olla useita erilaisia.


title: Porvoon keskuskenttä

text: Porvoon keskuskenttä on nurmipohjainen urheilukenttä Porvoossa. Se toimii muun muassa amerikkalaisen jalkapallon Vaahteraliigassa pelaavan Porvoon Butchersin kotikenttänä. Lisäksi siellä pelaa jalkapallojoukkue FC Futura sekä rugbyjoukkue Old Town Shamrocks. Yleisurheilukäyttöä varten kentältä löytyy myös kuusi juoksurataa.


title: Ensaïmada

text: Ensaïmada () on mallorcalainen leivonnainen, jonka koko ja täytteet vaihtelevat.


title: Ensaïmada

text: Legendan mukaan Ensaïmada syntyi inkvisition ollessa pahimmillaan. Sen sisältämän sianrasvan avulla juutalaiset ja muslimit voitiin helposti erottaa kristityistä.


title: Ensaïmada

text: Euroopan unioni on myöntänyt Ensaïmadalle nimisuojan, ja nimeä saa käyttää vain, jos täyttää tietyt komission asettamat kriteerit.


title: Stratigrafia

text: Stratigrafia (latinan sanoista "stratum", "kerros" ja "graphia", "tutkimusala") on geologisten muodostumien ajoittamista sekä toistensa suhteen että absoluuttisesti. Ajoittamisen avulla pyritään saamaan kokonaiskuva planeetan kiinteän kuoren muuttumisesta ajan kuluessa ja edelleen ymmärtämään kuorta muokanneita prosesseja.


title: Stratigrafia

text: Stratigrafiassa pyritään havaitsemaan planeetan kuoren eri yksiköt (esim. meteoriittikraatterit, vulkaaniset purkausjäljet, tektoniikka) ja huomioimaan niiden päällekkäisyydet: vanhempi muodostuma on jäänyt samalla alueella sattuneen uudemman muokkauksen alle. Pintaa muokkaavat tapahtumat voivat olla toisistaan riippuvaisia (tapahtuvat tietyssä järjestyksessä, esimerkiksi suuri kraateritörmäys, joka aiheuttaa sekundäärisiä törmäyksiä sekä vulkaanista toimintaa törmäysaltaaseen) tai riippumattomia, jolloin eri prosessit voivat vaikuttaa samanaikaisesti (esim. planeetan vulkaaninen toiminta ja samaan aikaan tapahtunut meteoritörmäys).


title: Stratigrafia

text: Stratigrafiaa hyödynnetään myös arkeologiassa, missä sillä tarkoitetaan kulttuurikerroksessa erottuvien maakerrosten ja rakennusjäännösten keskinäistä järjestystä ja suhdetta toisiinsa.


title: On an Island

text: On an Island on Pink Floyd -yhtyeen kitaristi-laulajan David Gilmourin kolmas sooloalbumi, joka julkaistiin 6. maaliskuuta 2006 Gilmourin täyttäessä 60 vuotta. Albumi nousi Suomen virallisen listan sijalle 4.


title: On an Island

text: Sanoitukset kaikkiin levyn kappaleisiin yhtä lukuun ottamatta on tehnyt Gilmourin journalistivaimo Polly Samson.


title: Xu Zhimo

text: Xu Zhimo (, pinyin: Xú Zhìmó; 15. tammikuuta 1897 – 19. marraskuuta 1931) oli kiinalainen runoilija ja vieraskielisen kirjallisuuden kääntäjä.


title: Xu Zhimo

text: Opiskeltuaan Pekingin yliopistossa Xu lähti vuonna 1918 Yhdysvaltoihin ja vuonna 1920 Britanniaan. Hän palasi Kiinaan vuonna 1922 ja nousi vähitellen yhdeksi aikansa johtavista nimistä.


title: Xu Zhimo

text: Xu kuoli 34-vuotiaana lento-onnettomuudessa matkalla Nanjingistä Pekingiin.


title: Phil Anderson

text: Philip Grant "Phil" Anderson (s. 20. maaliskuuta 1958) on entinen australialainen maantiepyöräilijä, joka vuonna 1981 sai ensimmäisenä ei-eurooppalaisena maillot jaunen Ranskan ympäriajossa. Hän piti maillot jaunea myös vuonna 1982, jolloin hän sai lisäksi maillot blanc'n.


title: Phil Anderson

text: Anderson voitti muun muassa Amstel Gold Racen 1983 ja Pariisi–Toursin 1986.


title: Phil Anderson

text: Anderson sai 26. tammikuuta 1987 Australian ritarikunnan mitalin.


title: Dietrich Thurau

text: Dietrich Thurau (s. 9. marraskuuta 1954) on saksalainen maantiepyöräilijä. Hän piti maillot jaunea ja voitti maillot blanc'n, prologin sekä neljä etappia Ranskan ympäriajossa 1977. Kokonaiskilpailussa hän sijoittui viidenneksi.


title: Dietrich Thurau

text: Thurau voitti maantiepyöräilyn maailmanmestaruuskilpailuissa kaksi hopeamitalia vuosina 1977 ja 1979. Hän voitti Züri-Metzgeten 1978 sekä Saksan ympäriajon ja Liège–Bastogne–Liège-ajon 1979.


title: Dietrich Thurau

text: Thurau ylsi lisäksi pistekilpailun voittoon Espanjan ympäriajossa 1976.


title: Epäilys

text: Epäilys voi viitata seuraaviin:


title: Yoshiko Ōtaka

text: Yoshiko Ōtaka (; 12. helmikuuta 1920 Fushun, Mantšuria – 7. syyskuuta 2014 Tokio) oli japanilainen laulaja, näyttelijä ja poliitikko. Kiinaksi hänen käyttämänsä nimi oli Li Xianglan (jap. Ri Kōran) ja englanniksi Shirley Yamaguchi.


title: Yoshiko Ōtaka

text: Ōtaka syntyi Fushunissa, Mantšuriassa, ja aloitti uransa juuri Kiinassa. Toisen maailmansodan jälkeen hänet pidätettiin yhteistyöstä japanilaisten kanssa; maanpetostuomio ei kuitenkaan ollut mahdollinen, sillä hän ei ollut Kiinan kansalainen.


title: Yoshiko Ōtaka

text: Ōtaka jatkoi uraansa Japanissa, Hongkongissa ja Yhdysvalloissa. Viimeksi mainitussa hän esiintyi muun muassa elokuvassa "House of Bamboo" (1955). Hän tuli tunnetuksi myös muusikonkyvyillään; hän tulkitsi muun muassa laulun ”Lan guei ji ji”.


title: Yoshiko Ōtaka

text: Japanissa Ōtaka eteni aina parlamentin ylähuoneeseen, jossa hän istui liberaalidemokraattina kahdeksantoista vuoden ajan. Hän jatkoi myös showuraansa esimerkiksi juontajana toimimalla.


title: Yoshiko Ōtaka

text: Ōtaka kuoli kotonaan Tokiossa 94-vuotiaana 7. syyskuuta 2014 sydämen vajaatoimintaan.


title: Zhou Xuan

text: Zhou Xuan (; 1. elokuuta 1918 – 22. syyskuuta 1957) oli kiinalainen näyttelijä ja laulaja. Hän esiintyi uransa aikana lukuisissa elokuvissa, joiden joukossa oli "Kadun enkeli" (1937).


title: Zhou Xuan

text: Zhoun yksityiselämä ei ollut helppoa, ja paineiden vuoksi elokuvaura sitten lopulta päättyi. Hän ei enää elänyt pitkään, vaan kuoli syyskuussa 1957 aivokuumeeseen shanghailaisessa sairaalassa.


title: Zhou Xuan

text: Zhoun laulukieli oli mandariini. Hänen elämästään on tehty hongkongilainen televisioversio.


title: Torgrim Eggen

text: Torgrim Eggen (s. 29. lokakuuta 1958 Oslo) on norjalainen kirjailija, journalisti ja muusikko. Hän toimi aiemmin Nye Takter, Arbeiderbladet, Beat ja Dagbladet -lehtien toimittajana ja työskenteli myös ilmaislehti Natt&Dagin päätoimittajana. Eggen on lisäksi soittanut bassoa The Cut -yhtyeessä.


title: Sally Yeh

text: Sally Yeh (; s. 30. syyskuuta 1961 Taipei, Taiwan) on hongkongilainen poplaulaja ja näyttelijä. Hän syntyi Taipeissa, Taiwanilla, ja asui lapsuudessaan Kanadassa.


title: Sally Yeh

text: Vaikka Yeh on levyttänyt useita alkuperäisiä kappaleita, hän on myös coveroinut länsimaisia populaarimusiikin hittejä.


title: Sally Yeh

text: Yeh esiintyi valkokankaalla ensimmäisen kerran vuonna 1980 elokuvassa "Honest Little Ma". Tunnetumpia elokuvia, joissa Yeh on esiintynyt, ovat muiden muassa "Peking Opera Blues" (1986) ja "The Killer" (1989).


title: Olivia d’Abo

text: Olivia Jane d’Abo (s. 22. tammikuuta 1969) on brittiläinen laulaja-lauluntekijä ja näyttelijä.


title: Olivia d’Abo

text: D’Abo on näytellyt esimerkiksi vuoden 1984 elokuvassa "Conan hävittäjä" prinsessa Jehnnan roolin ja vuonna 2005 elokuvassa "Live Nude Girls". Hän on esiintynyt vakituisena näyttelijänä muun muassa televisiosarjoissa "Kesä 68" (1988–1993) ja "" vuosina 2002–2011. Hän oli äänenä "Ultimate Avengersissa" (2006) ja sen jatko-osassa. D’Abo teki Broadway-debyyttinsä vuonna 2005, kun hän näytteli yhtä Pigeonin sisaruksista (Gwendolyn Pigeon) Neil Simonin näytelmässä "The Odd Couple". Hän on myös laulanut Jon Bon Jovin albumilla "This Left Feels Right".


title: Olivia d’Abo

text: D'Abo on Mike d’Abon tytär ja Maryam d’Abon serkku.


title: RK Gorenje

text: Rokometni Klub Gorenje on slovenialainen käsipalloseura. Sen kotikaupunkina on Velenje. Seura pelaa Slovenian korkeimmalla sarjatasolla, 1. liigassa. RK Golenjen pelivärit ovat keltainen ja musta.


title: Ottolainen taide

text: Ottolainen taide on Euroopassa vallinnut taiteen tyylikausi, jolloin pyrittiin tietoisesti elvyttämään karolingisen renessanssin tyyli ja jota keisari Otto I Suuri tuki voimakkaasti. Ottolaisen taiteen kausi kesti Otto I Suuren ja hänen jälkeläistensä valtakauden 936–1056, ja sitä seurasi taiteessa romaaninen tyyli.


title: Ottolainen taide

text: Ottolaisessa taiteessa pyrittiin entistä voimakkaammin tunneperäiseen ilmaisuun. Tällöin alkoivat yleistyä uudenlaiset liturgiset kirjat perikoopit, ja toisin kuin karolingisissa käsikirjoituksissa, perikoopeissa kuvattiin muotokuvien ja symbolien sijasta kohtauksia Kristuksen elämästä. Kohtaukset oli järjestetty kirkkovuoden juhlapyhien mukaisesti, ja niiden kuvausta innoitti bysanttilainen taide.


title: Ottolainen taide

text: Ottolaiseen arkkitehtuuriin kuuluvat olennaisena osana vaikuttavat länsiköt niiden karolingisen alkuperän takia. Esimerkiksi Otto I:n nuorimman veljen arkkipiispa Brunon vuonna 980 Kölniin rakennuttama St. Pantaleonin luostarikirkko sekä piispa Bernwardin suunnittelema Hildesheimin Mikaelinkirkko noudattavat pohjakaavaltaan tätä perinnettä. Näiden ottolaisten kirkkojen pohjakaavoissa yhtä suuriin matemaattisiin neliöihin pohjautuva järjestelmä yhdistää rakennuksen eri osia: esimerkiksi keskilaiva muodostuu kolmesta neliöstä, joiden kulmissa on pilarit ja välissä pylväät, joita yhdistävät arkadikaaret, kun taas varhaiskristillisessä taiteessa keskilaivaa reunustivat monotoniset pylväsrivistöt.


title: Ottolainen taide

text: Mikaelinkirkko on monissa kohdin koristeltu korkeilla reliefeillä. Muun muassa yhtä pylväistä kiertää spiraalina reliefinauha, jossa on kuvia Kristuksen elämästä ja jonka tekijää ovat ilmeisesti innoittaneet Roomassa sijaitsevat Trajanuksen ja Marcus Aureliuksen pylväät. Myös pronssisissa ovissa on reliefejä, joissa on kohtauksia Vanhasta ja Uudesta testamentista. Ottolaisena aikana tällaiset aiheet oli esitetty hyvin ihmisläheisesti ja dramaattisesti, eikä alastomien vartaloiden kuvaus ole enää yhteydessä klassisen tradition herooisuuteen vaan pyrkii kömpelyydellään ennemminkin korostamaan hengen haurautta.


title: Nadia Dajani

text: Nadia Dajani (s. 26. joulukuuta 1965) on yhdysvaltalainen näyttelijä, joka esiintyi muun muassa elokuvassa "Happy Accidents" (2000). Hänet on nähty myös televisiosarjoissa, joiden joukossa on "Emily's Reasons Why Not". Nadia Dajani on myös ollut mukana suositussa tv-sarjassa Sinkkuelämää 5. tuotantokaudella Nina Katzin roolissa.


title: Jouni Kinnunen

text: Jouni Tapio Kinnunen (s. 21. toukokuuta 1983 Oulu) on suomalainen ampumahiihtäjä.


title: Jouni Kinnunen

text: Kinnunen kilpaili ensimmäisen kerran aikuisten arvokilpailuissa Oberhofin MM-kisoissa 2004, jossa hän sijoittui sprintissä 70:nneksi ja viestissä kuudenneksitoista. Kaikki lajit mukaan lukien arvokilpailuissa Kinnusen paras sijoitus arvokisoissa on viestin kahdestoista tila Hochfilzenin MM-kisoissa 2005 – henkilökohtaisesti Anterselvan 2007 MM-kisojen takaa-ajon 42:n tila. Olympialaisiin hän ei ole osallistunut. Koscieliskon juniorien MM-kilpailuissa 2003 Kinnunen voitti normaalimatkan mestaruuden ennen Miroslav Matiaskoa ja Ondřej Moravecia. SM-tasolta Kinnunen on voittanut useita mitaleja.


title: Jouni Kinnunen

text: Kinnunen debytoi maailmancup-tasolla kaudella 2001–2002. Hän on yltänyt kerran osakilpailussa pistesijalle: 30:nneksi sprinttikilpailussa Beitostølenissä kaudella 2004–2005.